Маргьаби | Аварский сатирический интернет журнал\nМаргьаби\tБЕЧЕДАВ ЧИЯСЕ РАГЬТIАТЕЛАС ГЬАБУРАБ\nЦо бечедав чи вукIанила, гъосул кулиги, колода кIудияб чIахъенги букIарабила.\nЦо къоялъ бечедав чияс рагьтIател лал тIамизе колоде витIанила. РагьтIател колоде щвелелде базе-пуйзе лъугьанила. БетIергьанчияс малъараб гьаби гурони, аб бетIергьанчи хвад хваниги, бахъаниги дие щибан рагьтIателас лал тIамунила, тIад оцалги ран «гьай» ахIулев вукIанила.\nКьерхараб мехалъ рукъовегIаги вачIунарев, щиб гьабулевдай вугоян, колол бетIергьан хадув вилъанила. Оцалги, живгоги, лалги гIазулъ тIерхьун ратанила. Гьай капурго хварав хIама, гьоболасул хIама хIортIе бачараб гIадаб жо гьабичIого, дуниялалъухъ, гIадамазухъ валагьун щай чIчIечIеван семанила колол бетIергьанчи.\nБакъ щвараб, роцIцIараб къо бачIанила. РоцIцIараб къоги бугин жакъа жив колоде ун лъикIилан, бетIергьанчиясдаги абун, рагьтIател колоде анила.\nЦо борхалъудеги вахун, лал тIамулел чагIазухъги, дуниялалъухъги валагьун чIанила.\nКолол бетIергьан вачIун:\n— Лал тIамичIого, мун щиб гьабулев? — ан вагъанила. РагьтIателасги бицанила:\n— Дуца доб къоялъ малъухъе гIадамазухъги дуниялалъухъги валагьун вугоха, — ян.\nЧара хварав бечедав чи кIибикIизабулаго бетIергун хаган хутIанила.\nВукIанила-вукIинчIила цо росулъ, киналго росабалъ гIадин, цо бегавул. Гьав бегавуласул гIемераб гIи-боцIи букIанила, мегъал, хурзал, харибакIал рукIанила. Амма кигIан ругони щиб, киб лъикIаб хер бугеб, киб лъикIаб харибакI бичулеб букIун тун, гьас чиясе биччалароанила.\nЖиндир рокьи ккараб ракь бугони, щиб гIамал гьабунги бетIергьанчиясдаса гьеб батIа гьабичIогоги толароанила.\nГьебго росулъ вукIаравила Болойин абулев цо цIакъ мискинав чи.\nГьесул кIудияб хъизанги цо бекьулеб талаги гуре6 тIокIаб щибниги жо букIинчIила. Гьагъаб Болол талайин абулеб тала бекьун, гьагъалдасан бачIараб цIоросаролъалъ хъизамги хьихьун вукIанила гьав. Гьанин абулеб жо гьасдаги гьасул хъизамалдаги кидаго бихьулеб букIун гьечIо.\nЦо къоялъ унев вукIанила бегавул, рекIун чодагун, магъилъа эхеде. Шванила гьесул бер Болол талаялде.\n— Гьабги дие рекъараб бакI буго-ян ракIалде кканила гьасда. Рокъове вуссингун ахIанила гьас Бело. Абунила гьесда:\n— Боло, дуца тала бичизе буго дие, рес гьечIо бичичIого, дурго багьаги бице, кколеб жоги босе, хваштIан квер нахъе босе талаялдаса.\nУргъел кканила Болода, гьарданила гьав тейни абун, бетIер чIванила гьас, амма гIин тIамичIила бегавулас, щиб гьабуниги.\n— Дур бетIер чIахъаяв бегавул,- ан абунила гьас,- хъизам кин дица хьихьулеб, бетIербахъи кин гьабулеб? ЛъикI ургъизеги ургъун, абунила бегавулас:\n— РачIа гьанже цо 6атIияб нух балагьизин нилъеца.\nДуцаги бичуге, дицаги босиларин, танин гьанже нилъеца гьеб нух. Амма тала гьоркьобе бала нилъеца. Дица бицинин, дуца гIинтIаме, Боло-янги абун, бегавулас гьаб жо бицанила:\n— ВачIун къаси дица дуе ичIго суал кьела, ичIалъего жаваб кьун бажарани, дир ичIго соналъ хIораб гIала дур,- ан абунила,-амма цо мисалалъениги жаваб кьечIогун хутIани — Болол тала дир.\nГьарданила Боло тейин живги жиндир талаги ян. Щиб гьабуниги, бегавулас гьесухъ гIинтIамичIила. Анила Боло рукъове, хъасулаго габургун, бицанила хъизамалда талалъул лъугьинехъин бугеб жоялъул.\nРукIанила гьанже росги лъадиги бакун ракул цIагун, гъасда, къан бутIрулги ккун, гIодор чIун, кигIан ургъаниги гьабизе жоги тIагIун.\nБегавулас кьураб ичIго суалалъе жаваб кьезе кIолев щивха?\n— Салам гIалайкум! — ан вачIанила, хабарго гьечIеб бакIалдаса, тIаде лъугьун умумузулго вукIаравин абулев цо гьобол.\n— Ва гIалайкум салам!-анги абун,тирщун тIаде рахъанила гьал, гьабунила хъваш-баш, хабар-жо цIеханила, ахир гьикъанила гьоболас:\n— Я дир гьудул Боло, мун гьадин вукIунев чи вукIинчIо гури, мун аваданав, кепав чи вукIана, — дун вачIараб мехалъ нуж кIиялго ратана дида, къан бутIрулги ккун, гIодор чIун, бицея, гьанже щиб нужее ккун бугеб жояли.\nЛъикI угьунги биччан, Болоца бегавуласулгун ккараб хабар бицанила. Метералдаса нахъе, гьудулав чи, Болол тала бегавуласул лъугьина ян абунила гьас ахирги.\n— Вагь, гьеб гьедигIан ургъел ккезе ккараб жойиш бугеб? — ан абунила гьоболас. — Гьев бегавуласул, ичIгояли щай гурин, анцIила ичIго бугониги къотIила нилъеца суал.\n- Рехея хьагинибе гьалъаб мохмох цадахъго!-ян абунила гьоболас, магIида бан бугеб хIур бетун щиб, кIкIуйца белъун щиб, цIахIилаб кьер чIвараб, ичIго сон бараб, мохмохиде килишги битIун.\n— ИчIго соналъ хIораб гIала метер хъвехъариде хъвезеги къачIай, — ян абунила гьас.\nБолол чIужуги йиххун йикIанила, Бологи вукIанила, гьакIкIан кIалгун, валагьун чIчIун.\nГьанже кин бугониги, тIамунила гьаз мохмохги, гьарунила хинкIалги, квананила гIорцIизегIан.\nБологи чIужуги кидаго кванан ратиларо гьаб къоялъ гIадин. Кинан квананиги, мохмохил бащдаб нахъе хутIанила.\nГьадин хабаркIалалда рукIаго буханила нуцIа бегавулас.\n— Гьа,гьанже вачIаравин довболъон гьанже щибилеб — ан кIвенкIведанила Боло.\n— Мун вуцIун чIа, дица тIубала хIалтIи — ян абунила гьоболас.\nСородулаго Бологи чIужуги чIанила гIенеккун. Гьоболас ахIанила, Болол гIадин гьаракьги гьабун:\n- Гьа, гьанже, бегавул, тIаме дурго кицаби.\n— Вере цо!-ян ахIанила бегавулас.\n— Цо бетIер мун вуго нилъер росулъ — ан жаваб гьабунила рукъоб жанисан.\n— Вере кIиго!-ян ахIанила бегавулас.\n— КIиго бер бугони, канлъи лъикI бихьула,-ян ахIанила гьоболас.\n— Вере лъабго!\n— Лъабго бох бугеб бакIида вукIани, гьанже мун гIадин вукIуна!\n— Вере ункъо!\n— Ункъо бох бугеб юргъачода рекIун вугони, расги ургъел букIунаро!\n— Вере щуго!\n— Щуго килиш бугеб квер лъикIго хIалтIула!\n— Вере анлъго!\n— Анлъго оц бани пуруц лъикI бекьарула!\n— Вере анкьго!\n— Анкьго вас годекIанив чIун вугони, инсул рагIи лъикI букIуна!\n— Вере микьго\n— Микьго цIва зодоб бугони, бецIаб сордо гвангъун букIуна!\n— Вере ичIабилеб!\n— ИчIго соналъ хIораб гIала Болол рагьтIе гъе!-ян ахIанила гьоболас.\n- Боло, гIала дур буго, радал бачине вачIа — янги абун бегавул анила.\nРадал вахъун ун Болоца гIала бачун рагьтIа бухьанила.\nГьанже ракIалде кканила Болода гIалаги бачун гьирихъе хьвадизе, цойги ракIалде бачIанила гьесда гIалаги бичун гIиял росизе, чIужу лъугьанила гIака гьечIого рес гьечIин абун. ГIенеккунги вукIун, гьоболас абунила Болода:\n— Ле гьудул, Боло, аниIабилеб кициги тIамун бегавулас гIала нахъе инегIан тIамун гIодобгун гIала хъун магIида бай! — абун.\nГьоболас малъараб Болоцаги гьабунила, гъоркь хутIараб мохмохги хулжиниб къазабун, — гьаб дне букIине ккола — янги абун гьоболги анила.\nГIАЧИВЕХЬАСУЛГИ ШАМХАЛАСУЛГИ КЪИССА\nГьаракIуниса гIемерал гIадамал унаанила лъарагIлъиялде, батIи-батIияб пихъги босун. Пихъ хисулаанила гьениб рукъалъул алатазухъ, парта-магIалалъухъ, ретIел-куналъухъ.\nЦо нухалда гIачивехьасул чIужуялъ абунила росасда:\n— Мунги шай унарев цониги нухалъ Азайнуве, Шамхаласухъе, гьениса жидеего къваригIарал жалги щун рачIунел руго гури гIадамал — абун.\n— Дунали гьениве цIакъ инаанилан абунила вехьас, — гьенибе босизе куракгIаги бугебани.\n— Куракали дица балагьилин, мун ине къачIазе вуго — ян абунила чIужуялъ.\nЛъие-лъиениги цере ккара-ккарал гIадамазе щиб-щибниги хIалтIи гьабизеги хьвадун, гьелъ курак балагьанила. РачI хIулараб хIамида гьебги лъун, Азайниханасухъе гIачивехьги вахъанила.\nГьерекIдерил мегIер тун унаго, гьесда дандчIванила гъоркьчIоларел чуяздаги рекIун, меседалъ къачIараб ярагъги бан вачIунев микьго чи. Гьел рукIанила магIарде жидеего рекIелгъеялъе тира-сверизе рахъарал гIадамал. Гьезул бищун цеве вукIарас гьикъанила вехьасда:\n— Мун щив кколев? — абун.\n— Дун вуго цо чи — йилан жаваб кьунила вехьас.\n— Жиндие дагьаб курак бичеян абунила вехьасда гьес.\n— Валлагь бичиларо,-ян абунила вехьас гьесда,-гьаб буго Азайни Шамхаласе сайгъаталъе унеб бугеб жо.\n— Биче ле, дагьабниги, дица дуе абураб жоги кьелилан абунила гьес нахъеги вехьасда.\nКигIан гьараниги вехь гьал рекIаразда мукIур гьавизе кIвечIила.\nРекIаразул цевехъан вукIун вуго живго Шамхал.\n— ЛъикI буго, аха дурго унеб бакIалдеян абунила гьес вехьасда ахирги.\nЖивгойин абуни, магIардасанги сверун, вехьасдаса цеве рукъове щванила. ТIаде вехьги гIунтIанила. РештIанила гьев Шамхаласул бакIалда, кьунила гьесие вехьас куракги. Шамхаласги кьунила гьесие лъикIаб ретIел-кунги, гIарацги, рази гьавун, берцинго нухтIа витIанила.\nВехь къватIиве лъугьун аравго цо нукарас абунила Щамхаласда:\n— Дуца гьав вехьасе кьураб гIанасеб жо гьабгонияб заманалда нукарлъи гьабулел рукIаниги нижер цонигиясе кьечIо. Изну кье дие досда хадув ине, дица досухъа дуца кьурабщинаб жо бахъила — ян.\n— ЛъикI буго-ян абунила Шамхалас.\n— А дурго. Амма дуца досда квер хъваге, кIолеб батани кIалзул хабаралдалъун бахъе.\nБорчун лъикIаб ярагъгун, вахун лъикIаб чодегун жуванила нукар вехьасда хадув. ТIаде гIунтIулаго ахIанила нукарас вехьасде ханас нахъе ахIулев вугин, мун вачине жив витIанин гьесилан.\n— Амма вачинчIогоги тела — ян абунила нукарас дица кьураб лъабго суалалъе битIун жаваб кьуни.\n- ЛъикI буго. Кье дурго суалал-абун разилъанила, вехь.\n— Гьаб дунялалъул бакьулъ бакI киб бугеб? — абун гьикъанила нукарас.\n— Гьаб дир чIегIер хIамил щинкIил чIараб бакIалда гъоркь буго, гьечIеб батани, борце дуцаго-ян абунила вехьас. Бегьанила гьеб жаваб.\n— Гьадаб зодоб чам цIцIва бугеб? — абун гьикъанила нукарас вехьасда кIиабизеги.\n— Гьаб дир чIегIер хIамида чам рас батаниги, гьедагIан цIцIва буго-ян жаваб гьабунила вехьас, — гьелда шаклъи ккани, рикIкIе дурго.\n— Гьеб кIиябго суалалъени дуца жаваб цIакъ битIун кьуна. Гьанже лъабабилелъеги кьуни, вукIина мун цIакъав чи, — янги абун, гьикъанила нукарас:\n— Бищун ясазе вокьулев чи щив? — абун.\n— Гьеб дуда бугеб ретIелги, ярагъги, гъоркъ рекIун бугеб чуги дихъе кье, гьеб мехалда вихьизавила дица дуда кинав чи ясазе вокьулевали — ян абунила вехьас. Нукар разилъанила. Хисанила гьаз ретIел, банила вехьас нукарасул ярагъ, ваханила гьесул чоде.\n- Гьале гьадинав вокьула ясазе чи-янги абун, лъунила\nвехьас чода цIал, нахъе балагьичIого бухъизабунила гьес рукъобе.\nБачун вехьасул хIул-хIулараб хIамагун, тIадвуссине кканила нукарги.\n— ЧIалгIаде гуреб тIоцебего вехьас абун букIараб: дун цо чи вугилан. Долъул магIна букIана: «Дун вуго цо чиясе чи», абураб,-ан бицанила вехьасул гIамал-хасият рекIее гIурав Азайни Шамхалас нукарасда.\nГIАДАМАЗУЛ РАГIИ ЛЪУГIУЛАРО\nМалланасрудин жиндирго васгун цадахъ цо сапаралде анила. Васги хIамида рекIинавун унаго, цо росолъе щванила. Гьениве щвараб мехалъ гIадамаз абунила: — ВахI, кIудияв чиги гIодосан вилъун, хIамида рекIарав вас — абун.\nГьеб мехалъ Малланасрудин васги лъелго виччан, живго хIамида рекIанила.\nЦойги росулъе щвейгун, гьезда гIадамал релъанхъанила\n— ГIодор рехъерхъун бохдулгин хIамида рекIарав кIудияв чи вихьулищ? — абун\n— Валлагь гьабги бегьулеб жо букIун гьечIо — ян\nМалланасрудиница васги хIамиде вахинавунила.\nГьедин цо хIамида кIиявго рекIун рихьидал, лъабабилеб росдал гIадамаз гьазде гIайиб гьабунила.\n— Валлагь, гьабги бегьичIо — ян кIиявго эменги васги хIамидаса рещтIанила. Лъелго анила.\n- ГIорцIен гIадинаб хIама щайдай цебе къотIараб, кIиго чиги лъелго рилъун? -ан гаргаданила гIадамал.\n— ГIадамал тIагIинчIого гIадамазул рагIи лъугIиларо -ян.\nЦояв вачIун вуго гьоболлъухъ. Гьав вачIараб мехалъ гьоболасул чIужуялъ хинкIал гьаризе гьан тIамун буго.\nГъой къватIие араб мехалъ гьелъул рос вачIун, гьесги рехун буго гьан хьагинибе.\nХадуб жиндирго къваригIелалъе гьевги къватIиве ун вуго. Гьеб мехалъ тIаде вахъун гьоболасги тIамунила гьан, рос-лъадуца босаралъусаги босун.\nЦинги хинкIалги гьарун, гьел рахъулеб мехалъ лъадуда батанила лъабго батIаяб гьанал кесек. Гьалъ цIеханила:\n— Гьабни дица тIамураб бугин, гьаб кIиябго кесек киб букIараб? — абун.\n— Дица тIамунин цо кесек — дуца дагьаб тIамун батилин абун.\n— Валлагь дицаги тIамунин цо кесек, киназго тIамизе кколеб жо батилин ккун.\nЖиндие мухьдахъ хIалтIун швараб гIарцухъ, цо мискинчияс хъизамалъе хъвезе багьаб куй бичун босанила.\nБазаралдаса вуссун вачIунаго, гьев гьоболлъухъ рештIанила мадугьалихъ росдал рагIалда бугеб мянаялъув. Гьеб букIун буго росдал дибирасул бакI. Дибирасул «рокьи» кканила гьоболасул куйдухъ.\nГьес мискинчиясда абунила:\n— Метер къиямасеб къо чIезе буго, рачIа къасе дур куйги хъун лъикIаб садакъа гьабязе — ян.\nМискинчи гьесда божанила ва куй хъвезе изну кьунила. Куйдул гьан гIицIго дибирасул хъизамалъ кванан лъугIараб мехалъ лъанила мискинчиясда, жиндир жагьиллъиялдасан пайдаги босун, дибирас живго гуккаравлъи.\nГьоболасда ракIалде кканила киндай гьеб хIиллаялде данде жиндицаги хIилла ургъилаян.\nДибир рукъоса къватIиве араб гIужалъ мискиячияс гьесул минаялда цIа лъунила.\nГьеб бихьарав дибир ахIданила:\n— Дуца гьабураб щиб, гIабдал? — абун.\n— Метер къиямасеб къо чIезе бугелъул дуе мина щиб гьабизе? — ян.\nДибир, гьесда данде абизе рагIиги батичIого, жиндирго рукъалда рекIараб цIа свинабизе лъугьанила.\nДУНГИ РИКIКIАНИ, ЛЪАБГО ВАЦ ВУГО\nЦо гIандисев ун вукIун вуго чачаналде. Гьоболлъухъ гьасда цебе лъун буго буцараб тIеххги урбаги.\nКваналаго гIандисесул щокъроб къан буго тIеххгун урба.\nБехе гъобги унарого, хIухьел цIазе кIоларого, чара хун вугев гьоболасда бугеб хIалги лъачIого, чачанав цIехолдизе лъугьун вуго хъизам кIудиябиш бугеб, ваццал чам ругел? — абун.\n- Хизамалъул къадар-чагIи хадур рикIкIина — гьаб щокъроб къараб тIеххалъ гъанкъичIого дун ворчIани, нижер лъабго вац вуго — ян хIаллица жаваб гьабун буго гIандисес.\nДУНГИ ХУТIБАЯЛЪУЛЪ РЕХСЕ\nЦо росулъ вукIун вуго Уцуми абулев хан. Уцумиханас гьарун буго цо мутагIелумасда:\n— Цониги къоялъ дуца дун хутIбаялъулъ рехсе — абун, жиндица дуе гьелъухъ 20 цIцIе кьелилан. ЛъикI буго — ян разилъанила мутагIелум.\nЦо пуланаб къоялъ гьев мутагIелум вукIанила хутIба гьабулев. ХутIба гьабулаго, гьоркьоб Уцумил цIарги рехсон, гьес абунила:\n— Гьединаб кIудияб гьойлъун мун гьавурав ва гьадал дур ясалги мутагIилзабазе вакъфулъун гьарурав Аллагьасе рецц ! — абун.\nГIараб мацIалъ мутагIелумас рикIкIарал рагIабазул магIна бичIчIулев дибир гьесде къенкIезе лъугьанила.\n-Мун вуцIцIун чIа-ян абунила мутагIелумас гIараб мацIалъ дибирасда. Дие ханас хутIбаялъулъ гьев рехсаралъухъ кьолеб буго къого цIцIе — гьезулъан аяцIгояб дица дуе кьела. ВуцIцIун чIанила дибирги.\nЖив хутIбаялъулъ лъикIал гIадамазда гьоркьов рехсанилан чIухIун, воххуца холаго Уцумиги анила рукъове, мутагIелумасе цIцIаниги щвнила.\nМахIалда хIал бугев гIолохъанчи цо херав чиясда хадув гъунила.\nКIиялго цадахъ чIчIанила. Гара-чIварун рачIунаго гIолохъанчияс кIудияв чиясда гьикъанила:\n— КIудиявчи, нилъ кинасда кинав рекIинев?-ян.\n— Щиб бицунев чи, цонигиясда цонигияв рекIинарилан абунила кIудияв чияс.\nЛъикI бугинхаян дагьалги рилъанила, цо рохьоре щванила. Нахъеги гIолохъанчияс:\n— КIудияв чи, цо-цо чу рекIун лъикI гурищан абунила.\n— Кир эл ругел, рохьор чуял рукIунищ, дур инсул чуял гьанир ратани рекIахаян, кIудияв чияс кIалдибго бакъвазабунила.\nДуе лъелго вилъаниги кIвар гьечIеб батани диеги батIалъи гьечIилан, рилъунел рукIанила.\nЦо хIотол майданалде щванила. ГIолохъанчияс кIудияв чиясда цо-цо бусен тIамун лъикI гурищ? — ан абунила.\n— Я дир гьудулха, нухтIа тIамулебгийиш бусен букIунебан кIудяяв чи къварилъанила.\n— Гьедин теха, — ян гIолохъанчиясги хабар къокъ гьабунила.\nГьазда данде гьабихъе рачIунел гьирал кканила. Гьеб мехалъги гIолохъанчияс херасда:\n— Кун рахъаралдай, нахъе ругелдай? — ян гьикъанила.\n— Кун бахъараб жо ххине гьабихъе швезабуларин, гьеб унеб бакI батIияб букIунилан абунила херас.\n— Гьедин теха — ян гIолохъанчияс жибго танила.\nТIарамагъадаги гьазда цо хварав чи вукъулев ватанила.\n— Вай гъарим, гьанжедай хвана, хваравгодай вукIарав? — ян абунила.\nГьанжеса кIудияв чиясул цIакъго ццин бахъун, — хварал чагIи рукъичIого тIадго толеб гIадат гьечIин, гIадалал жал рицинчIого нухтIа вилъайилан абунила. КIудияв чи жиндирго рукъове щванила.\n— ЛъикI вуссарав, дада, гьалмагъ-чи, свакай-захIматан яс данде яхъанила.\n— Валлагь, дир яс, кIудияб свакги ккечIо, цадахъ цо ахIмакъги ккун вукIана, эс бицанщинаб гьагаб жоха — ян, кIудияв чи гьалмагъас бицанщинаб жо ясалъе бицине лъугьанила.\nДида эсдаса щвалде щвечIев чи данде чIвачIилан абунила ахиралда кIудияс.\nЯсалда гIолохъанав нухлуласул рагIабазул магIна бичIчIанила.\n— Дада, эв ахIмакъго вукIун гьечIо, дудаго бичIчIун гьечIо — ян абунила ясалъ.\nЦинги яс цо-цо ккун гIолохъанчияс абурал рагIабазул магIна бицине лъугьанила:\n— ТIоцебе — гьес дуда нух теялъе хабар дицайищ бицинеб, дуцайищ бицинебан гьикъун буго, дуда бичIчIун гьечIо.\n— КIиабизе — дуда дос чода рекIарал гIадин рукIине тIилал къотIун лъикIгурищан абун буго.\n- Лъабабизе — дудехун, чарухъазда жанибе хIет тIамун лъикI гурищан ургъел бикьун буго. Амма мун бадивецин валагьун гьечIо.\n— Ункъабизеги — дос дуда цIехон буго гьабихъе унеб бугеб тIощел ххун рукъобе щварабго гIартица, щурмица налъулазе кьезе бугебдай, ялъуни царгъинибе бан кваназе рес бугев бечедав чиясулдаян.\n- Дада, цо-цо чи дове хабалазде вачине мех щвелалдего хварав, халкъалда рихарав вукIуна. Гьединал чагIаздаги чIагого хваралин абизе бегьула.\n— Огь, гьединищха букIараб, — абун кIудияв чи жинцаго абурал рагIабаздаса пашманлъанила.\nАмма хадув гIакъилай жиндирго ясалдаса вохханила.\nХIежалдеги ун, тIад вуссараб мехалъ цо цIаларав чияс абун буго росдал чагIазда:\n— АнцIила цо нухалъ къуръаналъул кIудияб алхIам цIаличIого хварав бусурманчи Аллагьас какарал чагIазда цадахъ жужахIалъуве реххулев рагIула — ян.\nКиналго гIадамал кIудияб алхIам цIализе лъугьун руго.\nЦо махсарочи вукIун вуго.\nГьес хабалазул рагIалдеги вахъун ахIун буго:\n— Ле, хварал гIаламал, жея кIудияб алхIам цIализе рахъая — гурони, нуж Аллагьас жужахIалъуре реххизехъин руго !\nХваразул цониги вахъинищха — вахъун гьечIо. Гьеб мехалъ хIеж борхарасде аскIовеги вачIун, махсарочияс абун буго:\n— Хварал чагIиги кIудияб алхIам цализе рахъунел гьечIо. Дунги дозда бихьараб бихьизе чIун лъикI, — чIаго ругездаса дол гIемералги ругелъул!\nРосги чIужуги карщ чIикIулел рукIанила.\nРосасда цебехун гъадароги гьетIун кинабго урба гьесул рахъалде чвахулеб букIанила.\nЧIужу, росасда цебе квер бегьизеги нечон гIицIаб карщ чIикIулей хутIун йикIанила.\n— Дуда цебе урба гьечIо гури — ян абизе росги рекIеда ватичIого, чIужу хIиллаялъе ургъанила. Цинги гьелъ росасдаса жиндихъего ралагьизарун карщида тIад мухъалги рахъун, абунила:\n- Дуца дие гьадинал мухъалги ругеб горде босиларищ ? — абун.\nРос-гъарим гьакIкIан хутIанила, кинабго урбаги чIужуялда цебе ун.\nГьевги хIиллаялъе ургъун вуго:\n— Гьадинаб горохараб бегьиларишан ? — карш багъарун биччан танила.\nКIиязулго хIиллаги бащалъун, урбаги бащалъанила.\nЦо заманаялъ кето чIун буго гьанжелъагIан гьабуралдаги рекIекълъун, тавбуги гьабун, хIежалде инеян абун.\nЦебе басандулеб бугониги гIонкIкIохъги балагьун гьечIо. ГIункIкIазул хан бихьизе бокьун бугилан абун буго катица.\nГIункIкIаз гьеб иш ханасда бицун буго. Ханас хIалбихьизеян кIиго гIункIкI цебе-цебе битIун буго. Цересан хьваданиги катица гьезие расги гьабун гьечIо. Гьанже тIаде жибго ханги ун буго.\nКатица абун буго:\n— Дун хIежалде ине буго. Эбел-эмен, васал, лъимал чIварал ратила, тIаса лъугьинаризе гIункIкIал данде ракIаризе ккун руго, – абун.\nГIункIкIал ракIарун руго. КартIинисанги баккун, цо хераб гIонкIкIоца абун буго:\n— Михъал добго катил руго, божиларо – абун.\nГIункIкI нахъе тIерхьун ун буго.\nКатица тIадги речIчIун хутIарал гIункIкIал гъурун руго.\nЦо чиясул хвалчен гьетIун букIанила.\nГьеб битIизабизе гьев къебедасухъе ун вуго. Гьес къебедасе мухь кьезе рагIиги кьун буго. Къебедас хвалчен, махсарадегогIадин накалдаги тункун, битIизе гьабун буго.\n- Гьебни дидагоги лъалеб жо букIун буго, дица гьелъухъ дуе мухь кьеларо — ян абун буго хвалчадул бетIергьанас.\n— ЛъикI буго, лъалеб батани ма битIизабе, — янги абун цIидасан гьетIизеги гьабун, къебедас хвалчен бетIергьанасухъе кьун буго.\nБетIергьанас къебедасго гIадин, накалдаги тункун, гьеб битIизабизе байбихьун буго, амма хвалчен битIун гьечIо — гьеб кIихIи бекун ун буго.\n— Дудаго лъалареб жоялда кидаго лъалилан абуге, — ян абунила къебедас, бекараб хвалчадеги валагьун.\nЦо мискинчиясул хур букIанила дибирасул хуралда аскIоб.\nХуриве швезе арав дибирасда мискинчи вихьанила гIанхрида гамчIал речIулев.\nГьесдехун дибирас абунила:\n- Щай, гьудул дуца Аллагьас бижараб рухIчIаголъи чIвалеб? Мискинчияс абунила:\n— ЧIвачIого щиб гьабизе гьеб толеб, хур кванан лъугIинабулеб бугеб мехалъ?\nГьеб накъиталда кIиялго рукIаго, гIанхвара дибирасул хурибе бекерун анила.\nГьеб бихьарав дибирас гIанхвара речIараб гамчIица чIванила.\n«Уяб жо букIун буго, дибирзабазул жидеего — чангъил нух, чидае — гIонкIкIол нух абулеб жо» — йилан кканила мискинчиясда.\nВилъанила цо вас къирарасде тIаде жив рагьтIателлъун вачеян.\n— Дур къимат щиб? — ян гьикъанила къирарас.\n— КIикъоялда анцIго тумен моцIрое — ян абунила васас.\n— ГьедигIан гIарац моцIрое кьезе ккани, дур гьунар щиб? — ян цIеханила къирарас.\n— Дир гьунар буго гьадинаб — ян абунила васас — чуги лъала дида, чиги лъала дида.\n— Гьеб гьунар духъ батани, тела дица мун рагьтIателлъун-абун разилъаннла хан.\nЦо заманалдаса ханас васасда абунила жив къватIиве вахъунеб гIадинаб мехалъ жиндир чу кьолоян.\nХадув витIанила вас чодул хIал бихьизе. ТIаса гIодобе билъинабунила гьас къирарасул чу гъоркьа тIаде бахинабунила, лъелъе кIанцIизабунила. Бачун чугун рукъове тIад вусанила. Къирарас гьикъанила кинаб чу бугебилан.\n— Квешаб гьечIо, амма гамщида хахун буго, — ян абунила васас.\nКъирар эхе-эхеде кIанцIанила: дир лъикIаб тайпаялъул лъикIаб илхъидулъа чу гамщида хахулебищ, абун.\n- Валлагь, дур чу тайпаги цIакъаб батила, лъикIаб илхъиялъулъ гIурабги батила, амма гамщида хахун буго — ян абунила нахъеги васас.\n— БатичIони щиб гьабилеб? — ян абунила къирарас.\n— Щибха гьабилеб? Дир дуе кьезе жо гьечIо, телаха босичIого цо моцIрол харж. ВитIанила нукар илхъичиясда гьикъизе.\n— Гьаб тайи лъикIаб жоги букIун, гьитIинго эбелги хун, гамщида хахизе гьабун букIанилан.\nЧу лъалев ватараб мехалъ къирарас васасе кванил цIикIен гьабунила.\nЦо нухалъ къирарги васги гIодор чIун рукIанила.\nКъирарас абунила: — Дун бищун цIакъав хан вуго — ян.\n— Хан квешав гьечIо, амма гьардухъабазул аслу буго,- ян жаваб гьабунила васас.\nКъирар эхеде кIанцIанила:\n— Дир эменги хан вукIана, гьесул эменги хан вукIана! — ян абун. Васас абунила: — Дур эменги хан вукIун ватила, эсул эменги хан вукIун ватила, амма мун гьардухъабазул аслу бугев вуго — ян.\nГьанже къирар векеранила гъоркъа рукъой йигей херай эбелалъухъе, жиндир аслу кинабилан гьикъизе.\n- Кинаб, дир вас, букIинеб, мун вуго ханзабазул: дур эменги ханзабазул чи вукIана, гьесул эменги хан вукIана.\n— БитIараб бице!-янги абун, къирарас эбелалде бахъун таманча балагьизабунила.\n— Вай, дуда гьеб бицарасул кIал цIоройгиха, дир вас,- янги абун, эбелалъ бицанила:\n— Дур эмен вукIана лъимал гьаруларев чи. Ханлъи — рикъзиги чияде унеб букIун, вачIарав цо гьардухъан виччан вукIана. Гьесдасан лъугьарав вуго мун.\nЩибго эбелалдаги абичIого, къирар васасда аскIове вилъанила.\nХадуб гьас гьикъанила кисанин лъараб васасда жиндир аслуги, чу гамщида хахиги. Васас гьадин бицанила:\n— Дуца витIана дун чуги рекIун. ТIаса гъоркье билъине гьабуна, гъоркьа тIаде бахине гьабуна, майдан къотIун бачана, лъелъе кIанцIизабуна. Дур чу лъелъ бегизе жубана.\nГьелдалъун бичIчIана дида дур чу гамщида хахун букIин.\nЖиндир гьунар загьирлъарав чиясе мун гIадинав къирарас чу-ярагъ кьола. Дуцайин абуни, дие цодагьабго кванил цIикIкIен гурони гьабичIо.\nГьелдалъун бичIчIана дида дур аслу гьардухъабазул букIин.\nЛЪУТУН АРАБ ГIАНКI\nЦо векьарухъан хурив векьарулев вукIанила.\nГьесухъе цо гIанкI кквезе щванила. Бекьулеб хурги танила, бачун гьебгун, рукъове анила, чолониб тIад рукьги лъун гIанкIги танила, гIадамал ахIизе векеранила.\nКивго чи данделъанщиналъуве кIанцIун, — цо дихъе щун бугеб цIакъаб жо бихьизе рачIа — ян лъазабунила.\nРосулъ гьитIинав — кIудияв чи хутIичIила, гьасухъе щвараб жого щибан, бихьизе рортанила.\nЩибго жо батичIила.\n— Дуца ниж гьанире щиб бихьизе ахIарал? — ан гIадамаз гьикъидал, векьарухъанас рукь кодобе босанила — гъоркь расги батичIила.\nДица гьалда гъоркье гьади-гьадинаб жо тIамун тун букIанилан гIанкIил бетIергьанасги абун, гьеб араб бакIалде ургъанила.\nГьанисан борчIун батилилан цояз абун, добасан борчIун батилилан цояз абун, тIарамагъадисеб гьезул гIакълу гьадин кканила:\n— Оцазул рукьги тIад лъун бугеб гIанкI гьелда гъоркьа борчIизе рес букIунарила. Гьеб гIанкI къватIибе гъадавалъул картIинисан борчIизе кколилан.\nМАЛЛАНАСРУДИН, ХЪОРЩОДА ВУХЬУН, ГIОРУЛЪЕ РЕХИ\nХалкъалда гьоркьоб Малланасрудиниица гIемерал тIокIал кIарчанал жал гьарун чIалгIиндал гIадамал ургъун руго:\n— РачIа, гьав нилъеца гIорулъе рехизе — йилан.\nМалланасрудиница гьарун буго, рехулев ватани, жив михиралда вухьун рехеян.\nГIадамаз абун буго:\n— Валлагь рехиларо, гьесие бокьарабищ гьабизе кколеб — ан.\nРехун вуго, хъорщодаги вухьун. ТIад Малланасрудинги хъарщиги гIоруца лъикI заманаялъ цере къотIун руго. Ахир хъарщи цо кьурулъ кIалIги къан чIун буго. Квеш-лъикI Малланасрудинида къватIиве вахъине кIун буго.\nГьенив аскIов цо цIцIанавехь вукIун вуго. Малланасрудин вихьигун, гьев тIурун ун вуго жиндихъе бачIунеб шайтIан бугилан ккун.\nЦIцIанавехьасухъ рукIарал цIцIаниги рачун, Малланасрудин росулъе щун вуго.\n— Нужоца михиралда вухьун рехаравани гIиял щвезе\nрукIана, хъорщода вухьун рехидал цIцIани гурони щвечIо — ян абунила Маллаца.\nУян ккарал гIадамаз михиралда рухьун, жидерго росдал цо чанго хъантIарав чи реханила гIорулъе. Гьелги цо параялда лъелъ тIерхьун гъанкъанила.\nМАЛЛАНАСРУДИНГИ АХИЛ БЕТIЕРГЬАНГИ\nМалланасрудин кIанцIун вуго чияр ахикье цIогьодизе.\nТIаде вачIарав бетIергьанас гьикъун буго:\n— Щай цIогьод кIанцIарав? — ан.\nНасрудиница жаваб кьун буго:\n— Дун гьаниве гьороца хъамун ватана — ян. Маллахъги валагьун бетIергьанас нахъеги гьикъун буго:\n— Мун гьаниве гьороца хъамун вачIун ватани щайха дуца ламадур бахъулеб?\nМаллаца нахъеги жаваб кьун буго:\n— Дун ламадур бахъулев гуро — гьеб гьороца хъамиларедухъ ламадурил ххуруги ккун вуго-ян.\n- Гьедин батани, дур лъороб бугеб щибха? — ян гьикъун буго лъабабизеги ахил бетIергьанас.\nРорхизарун кIигъажабигун Маллаца жаваб гьабун буго:\n— Дунгоги гIажаиблъи гьабун вуго дир лъоробе чияр пихъ киндай ккараб — ан.\nЦо къоялъ къаси Малланасрудин цо къотIнов эхетун чIун вукIанила.\nГьеб мехалъ къотIносан унев вукIанила кIигояв. Малланасрудиница гьикъанила:\n— Нуж кире унел чагIи? — ян. Гьез жаваб кьунила бицинароян. Кинниги Малланасрудиница бицине тIамунила.\nЖал куйдул рикъизе унел чагIи ругилан абунила ахирги гьез. Живги цадахъ вачеян гьаранила Малланасрудиница. ЦIогьаз гьав вачанила.\nРилъанила куйдул рикъизе. Рогьалил гIужалъ лъабго куйги бикъун, цо бакIалде щванила!\n- РачIа гьанже куйдул рикьизе — ян абунила Малланасрудиница. Гьав кIиясдаго бажаричIила рикьизе. ТIамунила живго Малланасрудин куйдул рикьизе.\nЛъабабго куйги лъабалго гьалги эхетанила. Малланасрудиница абунила гьеб мехалъ:\n— Дица рикьараб къагIидаялда рази ругищ? — абун. ЦIогьаби разилъанила.\nМалланасрудиница, кIиялго гьалги эхетизарун, цо куйги гьазда кквезабун, абунила: — КIиялго нужги цо куйги лъабго кканищ? — ан. Кканилан абунила цIогьаз.\n— КIиго куйги цо дунги лъабго кканищ? — ан, цIеханила гьанжеги. Кканилан абунила цIогьаз.\nЦо куйги бачун, кIиго цIогьор анила жидерго бакIалде. КIиго куйги бачун, Малланасрудинги вилъанила жиндирго рукъове.\nМАЛЛАНАСРУДИНИЛ ГОРДЕ ГЬОРОЦА ИН\nЦо къоялъ Малланасрудин вукIанила гIорул рагIалда жиндирго гордеги чурун, гьебги бакъалда тIамун.\nЦойидасан гьесул горде гьороца хъамун анила. Хехго тIадеги вахъун, Малланаcрудинги лъутанила:\n— ТалихI кканин, горде тIаса бахъун букIин. ТIад букIарабани дунгоги цадахъ хъамун инаанилан — абун.\nМАЛЛАНАСРУДИНИЛ РУКЪ БИКЪИ\nМалланасрудинил рукъги бикъун, гьесул кинабго бугеб жоги хIулун унел рукIун руго цIогьал.\nМугъалда бан рукъалъул нуцIагун Малланасрудинги гьезда хадув вахъун вуго.\nЦо бакIалда цIогьал рещтIун руго. Малланасрудин, гьазие саламги кьун, аскIове вилъун вуго.\n— Гьа, нух битIаги, гьудул, Малланасрудин, кибехун сапар бухьараб? — абун гьикъанила цIогьаз.\n- Гьебго щиб рагIи? Нилъ гочун гурищ унел ругел, — гьаб нуцIа-къоноги босанаха цадахъ цIияб бакIалда къваригIине бегьулелъул.\n- Огь дур инсул рукъ бухIад, балагьун чIун вукIараб куц буго! -ян ракIалдеги ккун, цIогьал къайиги гъоркь тун, лъутун ун руго.\nЦо къоялъ росдал, гIадамазул рорта-хъети, чIичIи-хъуй бахъун буго.\nМалланасрудин вукIун вуго бусада вегун тIад юргъанги бан. ЧIужуялъ гьесда абун буго:\n- Рагъиде ваккун гьаб росулъ бугеб гъалмагъир щибали лъазабе — ян.\nВахъун Малланасрудин мугъалда бан юргъангун рагъида-къотIнов эхетун чIун вуго.\nВачIун цо цIогьорас гьесул мугъалда букIараб юргъан цIан бахъун ун буго.\nХехго Малланасрудинги рокъове вилъун вуго. ЧIужуялъ цIехон буго:\n— Щиб бугеб рагъида? — абун.\nМалланасрудиница лъадуда абун буго:\n— Гьадаб дида тIад букIараб юргъан сабаблъун букIун буго гьадабгощинаб халкъалъул гъалмагъир, – абун.\nМАЛЛАНАСРУДИНИЛГИ ХАНАСУЛГИ КЪИССА\nЦо хан вукIанила цIакъго зулму цIикIкIарав, гурхIел — рахIму жинда лъаларев, жив согIав, гIассияв.\nЩибаб санайил, жиндирго улкаялдаса гIадамал ахIун ханас гьезда гьикъулеб букIанила:\n— Дун кинав хан вугев? — абун.\nЛъикIав хан вугилан абуниги, чIвалел рукIанила, квешав вугилан абуниги, чIвалел рукIанила.\nГьединаб къагIидаялда таманалго гIадамал гъурун тIагIинарунила ханас.\nАхирги ханас ахIун унел чагIазда гьоркьове жамагIаталъ Малланасрудинги ккезе гьавунила, гьесдасан цо сабаб ккезеги бегьулилан абун.\nМалланасрудин, ахIарал гIадамазда цадахъ ханасул бакIалде щванила.\nХанас цIеханила гьазда:\n— Кинав хан дун вугев? — абун. Малланасруднница жаваб гьабунила:\n— Валлагь жеги дур ханлъиго лъаларо нижеда. Амма нижеда ракIалде ккола халкъалда цо ццим бахъиялъ Аллагьас тIаде тIамураб балагь бугилан.\nХанас гьеб рагIул лъикIго пикру гьабунила. Гьелъ ракIалъе асар гьабун, хадуб жиндир квешаб гIамалалдасаги вуссун, хан цIакъ гIадилав чи лъугьанила.\nМАЛЛАНАСРУДИНИЦА РУХЬЕН ЩАЙ КЬЕЧIЕБ\nЦо къоялъ Малланасрудинида аскIое ячIанила цо чIужугIадан, хIамитIа гьир къазе рухьен кьеян.\nМалланасрудиница жаваб кьунила:\n— Рухьнада тIад бакъалда жо бан буго — ян.\nГьеб мехалъ чIужугIаданалъ, абунила гIадамаздехунги юсун:\n— Ле гIадамал, жеги рагIанищ нужеда рухьнада тIад бакъалда жо балеб гIадат?-абун.\n— РагIуе цо рагIи гIолин, тIокIаб калам хIажат гьечIин! — абун.\nХасалил заманалда Малланасрудин вахъанила, щагIил хIамаги цIун, гьеб бичизе.\nХIамаги гIодоб ккун, тIолго щегI гъуранила. Гьанже Малланасрудин ургъанила щибдай жница гьабилаян.\nХъващтIан вахъун гъурараб щегIги босун, гьав цо гьабихъе анила. Гьеб гьабихъ щегI ххенезе гьабунила ужраялдалъун.\nКъвачIинибе гьебги бан, цо росулъе щванила жив гIункIкIазе загьру бичулев чи вугилан.\nТIаде ракIарун, гIадамаз щагIил ханжуги босун, цIакъ рази гьавун, Малланасрудин нухда лъунила.\nГьанже гIадамазда гьоркьоб гара — чIвари кканила:\n— Гьаб даруни нилъеца босанин, гIонкIкIое гьеб кьезе кколеб куц щайдай гьесда гьикъичIеб? — абун.\nДару кьезе кколеб куц гьикъизе цояв Малланасрудинида хадув витIанила.\nХадув лъугьун ахIтIон, чIезе гьавун, гъос Маллада гьикъанила:\n— Даруни кьунин амма гIонкIкIое гьеб кьезе кколеб куц бицинчIин дуца — абун.\nМалланасруднница жаваб кьунила:\n— ГIункIкI кквезеги ккун, дару гIелъул бадибе хIулизе ккола — ян.\n— ВахI,тамаша,гьеб щиб кIудияб рагIи, — ккун хаду, гIункIкI тIад малги бан хвезабизе бегьуларебищ? — абун ццидаханила гьав.\n- Гьедин гьабуни дагьабги лъикI букIина,-ян абунила данде Малланасрудиница.\nГIарах-мегIер къотIун цо росулъе берталъе унел рукIанила наибги гьесул нукарги. Наиб ригь арав чи вукIанила, нукарин абуни, гIолохъанчи вукIанила.\nЦеве-цеве наибги, хаду-хадув нукарги сардил гIужалъ мегIер кьотIун унаго, гьел цо заманалдасан цо хIоринире кканила.\nЧамго гали лъелъанги тIамун хадуб тIадги вуссун наибас абунила:\n- Я вац, дунали канлъи бихьичIого ун ватилин, канлъиги бихьулев мун лъелъе кколев дунги вихьулаго хадув киве? — ян.\n— Наиб аралъусан нукарги ине ккола! — ян.\nНАХ БОСИЗЕ АРАВ МАЛЛАНАСРУДИН\nЦо нухалъ Малланасрудин витIун вукIун вуго лъадуца тукадаса нах босизе.\nГьес тукенчиясда нах тIезабун буго рагIинибе, рагI цIураб мехалъ гьебги тIаса гъоркьехун буссинабун, рагIил тIиналда бугеб мергил жоги цебе ккун буго гьанибеги тIейилан.\nРагIиниб букIараб нахги тIири хутIичIого гIодобе ун буго.\nРукъове швейгун Малланасрудинида чIужуялъ цIехон буго:\n— ГьадигIан дагьаб гурони щай босичIеб? — абун.\nМаллаца жаваб кьун буго:\n— Гьаб гурищ рагIги цIун, гъоркьехун сверизабизе ккараб, тIиналдасанги цIезабизе — абун.\nЦо парчахIас хIукму гьабунила ахIмакъ кваназе ахIизе ва гьесие гьекъезе гIаракъи кьезе.\nАхIмакъас гьес гьабураб хъулухъ къабул гьабунила ва парчахIгун цо столалда гIодов чIанила.\nПарчахIас ахIмакъасеги жиндиегоги гIаракъиги тIун, лълъарал столалда тIад лъунила. Амма ахIмакъас гIаракъиги гьекъечIого, гIицIго квен кванила.\nПарчахIасда ракIалде кканила жиндица лълъар гьекъечIого гьекъеларин ватилин гьавин, ахIмакъас жиндир хIурмат гьабулеб бугилан.\nПарчахIас лъабго лълъар борхун хадуб ахIмакъасде жал-жал рикIкIине байбихьанила. Cтолалда тIал рукIарал лълъурдрул гъуранила, цинги ахIмакъасе гIакъуба кьунила цо лълъар борхеян.\nАхIмакъас нахъойги инкар гьабунила. Гьеб мехалъ парчахIас гьикъанила щай дуца лълъар борхуларебан. АхIмакъас абунила :\n— Дур бетIерчIахъад, мун вуго кIудияб улакаялъул гIакъилав парчахI.\nГьеб борхараб лъабго лълъаралъ мун ахIмакъал жал рицинеги, ахIмакъал жал гьаризеги тIамуна.\nГъоркьгоги ахIмакъав дица гIаракъи гьекъани, гьеб мехалъ, дир щибдай букIина ? — ян.\nРосги чужуги ражи-хинкIалги гьарун гьел кунел рукIанила.\nЧIужуялъ росасда хинкIал лъикIал ругищан гьикъанила. Росас данде:\n- ХинкIал квешал гьечIоан чагIи гIемер гьечIелани — ян абунила.\nНахъеги чIужуялъ, — мунги дунги гурони гьанир гIемер чагIи кир ругелин гьикъанила. Росасги данде:\n- Дунгоги гъадароги гурони гьечIебани дагьабги лъикI букIинаан — абун чангъал гIедегIизе гьарунила.\nХIАЛАКЪАБИШ ТIАМИЛЕБ, КЬАРИЯБИШ?\nЦо чиясул бакIалде гьобол вачIун вукIанила.\nРукъалъул бетIергьанас гьоболасда гьикъанила:\n- Гьан кьариябищ тIамун лъикI, гьобол, хIалакъабищ? — ан.\nДагьаб мехалъ гъоркьа-гъоркьанги валагьун чIун, гьоболас абунила:\n— Дур бугелъул, кIиябго тIамун лъикIгурищ? — ан.\nГIемерав тIад хIалтIун, цо устарас раса гьабунила ханасе сайгъаталъе кьезеян. Раса букIанила жоноца буцIун цохIо чамасдакIалъул пурчIуналъул гьабураб. Гьебги ханасе кьунила.\nХанас жиндирго вазирасда абунила устарасе гIарац кьеян. Вазирас цIакъго пайда гьечIеб гурони гIарац кьечIила. Цим бахъарав устар тIокIав лъалхъичIого рукъове нахъ вуссанила. НухтIа гьасде тIаде гIунтIанила цо рекIарав.\n- Гьа, гьудул, пашманго вихьулев вуго гури? — щиб бахъараб дуе? — абун цIеханила гьес.\nЦин устарас бицунеб букIинчIила. Цинги нухлулав тIаса вичIичIеб мехалъ бицанила лъугьанщинаб жо.\n— Валлагь, гьанже нилъер устарзабазул къимат хун буго — ян, тIад рекъанила рекIарав.\n- Мунги устарищ? — ан гьикъанила гьесда.\n— У вуго — ян абунила дос.\n— Щиб, гьудул, дур устарлъи?\n— ЦIалкIабазда картIал рахъулев устар вуго дун. — ан абунила дос.\n— Дур инсул рукъ бухIаяв, гьебги устарлъийиланищ дуца рикIкIунеб? — анги абун жинда кодоб букIараб жини кьабгIун биччан танила гьесул гьурмалъ.\nМагжил кваранаб рахъалдаса цо хутIичIого кIкIван гIодоб лъунила гьесул рас.\n— ВахI, гьаб дир бащдаб мегежги дуца кIкIван дица мун толевищ? — абун гьас устар ханасухъе вачанила.\nЩванила кIиявго ханасухъе. Бицанила бащдаб мегеж хутIарас лъугьа-бахъараб.\nХанас кIудияб гIажаиблъи гьабунила.\n— Унго кIолебищха дуда жини кьабгIун мегеж кIкIвазе?- ян цIеханила ханас.\n— КIола, щай кIолареб?-ан жаваб гьабунила устарас.\n- КьабгIеха гьедин батани,-ян абунила ханас.\nУстарасги кьабгIанила. Цояб рахъги рас хутIичIого кIкIванила.\n— Валлагь вукIун вуго мун унго-унгояв устар! — анги абун, ханас босизе кIварабгIан гIарацги кьун устар нухтIа регIанила.\nХАНАСУЛ ЧЕХЬ УНТАРАБ КУЦ\nЦойидасан ханасул чохьол унти бахъун буго.\nУлка-ракьалдаго тIибитIун буго квешаб хабар. Киса-кисагоги ахIун руго тохтирзаби, местIерзаби.\nЩиб гьабуниги, унти гIодобцун гьечIо. Ханасул вазирасда рагIун буго цо вехьасда лъалин чохьол унтуе даруян. АхIун вуго вехь, цIехон буго кинаб даруйин кьезе кколеб унтарав ханасе.\n- Бухун ражи гьацIулъги жубан гьекъезе ккола-ян жаваб кьун буго вехьас.\nГьабун буго вехьас малъухъе. Вехьасул дару гьекъарабго хвезе дагьалъ хутIун вуго хан. Жуван вуго вазир вехьасде тIаде:\n- Гьадинаб гIассияб, гIадамал хвезарулеб, дару щай дуда ханасе кьезе ракIалде ккараб?\n— Дицаго гьеб дару гьекъон хIал бихьичIо, — ян абунила вехьас. Дидаги гьеб гIадамаз бицун рагIана. РагIараб дудаги бицана.\nГъумеки ханас хундерил ханасде хабар бачIанила.\nЖиндие багIарабги гуреб, накIкIуябги гуреб, тIогьилабги гуреб, чIотIокьерабги гуреб, хъахIилкьераб, савудул кьерабги гуреб, чарабги гуреб, батIи-батIиял нилъер рукIунел кьеразул гуреб чу битIеян.\nХундерил ханасда гьелъул цIакъ ургъел чIванила.\nГьединаб жоялъе жаваб кьезе кIунгутIиги ханзабазда жаниб гIайиблъун, гIажаиблъун букIунаанила.\nГIалимзаби ахIанила, гIадилзаби ахIанила, гIакъилзаби ахIанила, лъидаго жаваб кьезе кIвечIила.\nГьоцIалъа вукIанила ГIалискандиян абулев цо гIакъил.\nХанас гьесухъе чи витIанила.\n— Итни гуреб, талат гуреб, арбагI гуреб, хамиз гуреб, рузман гуреб, щамат гуреб, гьатIан гуреб къоялъ бачине чи витIе, чу хIадур бугин, — абеян ГIалискандица чIванкъотIараб жаваб кьунила.\nГьесул жавабалда киналго разилъанила.\nХВЕЧIЕВ ВАСАСУХЪ БАХЪАРАБ МАГIО\nЦо пуланаб росулъ вукIанила цо мискинчиги гьесул чIужуги.\nГьазул рукIанила анцIила кIиго сон барай ясги кIиго сон барав васги.\nГьезул букIанила цо оц. Жидер бугеб цого-цо оцги чиярабгун дандбан бекьаризабун, чIалу-рихьи цIан, гьелъухъ, щварараб жо кванан, чIаголъи гьабулаанила хъизамалъ.\nЦо къоялъ рос-лъадиялъ гьадин гIакълу данд банила. Чияргун дандбараб оцоца босараб жоги кIибикьизе кколеб бугин, рачIа нилъеца щвараб жоги данде рехун цоги оц босизеян.\nЦо заманалдасан оц босизе гIураб жо данделъанила.\nГьанже базаралде оц босизе бетIергьанчиги, гьесдаго цадахъ, рохьоре цIулал магьал цIезе эбелги ясги къватIире рахъанила. Вас гьаз рокъов танила.\nНух бикьудаса рохьорехун чIужуги ясги, базаралдехун бетIергьанчиги ратIалъанила.\nЦIулал магьалги цIун нахъ руссун рачIун росу рагIалде щолаго, ясалъ эбелалда гьикъанила:\n— Нилъ рукъоре щвелелде рукъов тарав нилъер вас хун ватани, нилъеца щиб гьабилеб? — абун.\n— Щибха гьабилеб, гьале гьадинан гIодилаха — янги абун гIодгIодун йиччанила эбел. Цинги гIодоре магьалги реххун кIияйго лъугьанила гIодизе, чIичIидизе.\nГIодилаго, угьдилаго, гьоркьо-гьоркьор магIил рагIабиги абун,\nщванила гьел рукъоре.\nРуччаби рачIун магIирукъ гьабунила, бихьинал рачIун кверкьаби лъунила. Хвезего хвечIев васасе гIоло росого данделъанила.\nЖидее гIоло рачIарал чагIи чIорого тезе бегьиларилан, рукъоб букIараб оцги хъун, букIараб ханждаде лъимги щван лъикIаб квана-гьекъей гьабунила. Киназего гьебги гIечIого жалго ракъуца холаго реганила.\nБитIун богол гIужалда базаралдаса бетIергьанчиги вачIанила.\nАзбаралъуве лъугьаравго чIухIараб куцалда гьев ахIданила:\n— ЧIужу, биччай дурго оц гьанже къватIибе кинабдай цIакъаб бугояли бихьизе.\n- Вай дир бетIергьанчи,- ян абунила чIужуялъ, — бицине жо хадуб бугин, цин кавуги къан тIаде вачIа.\nРукъове жаниве лъугьаравго чIужуялъ гьесие кинабго лъугьанщинаб жо бицанила.\nЦин гьас лъадиги ясги чIвазе хиял гьабунила.\nХадубги гьас ургъизеги ургъун хIукму гьабунила:\n— Гьанже дун нужедаса гьагал гIадамал ратизегIан дуниялахъ виххун арав — абун.\nХЬУЛАЗ ЮХАРАЙ ЛЪАДИ\nЦо росулъ, рукIанила мискинаб бетIербахъиялъул рос-лъади.\nКъасе гъастIе руссараб мехалъ гьез жалго бечелъизе гIемерал хьулал гьарулаанила.\nЦо сордоялъ гьез гьедин хьулаз бичун босичIеб жо хутIичIила.\nКинабго босун хадуб гьез нахъеги хьул гьабунила, къинаб гIала бичун босизе.\nЦIакъ разиракиго лъадиялъ абунила:\n— Гьеб цIакъ лъикI ккела цо-цо дица рекIун базаралде бачине,-ян.\n— Дир къинаб гIала дуца рекIани, гьелъ тагьи реххила гури хъурумсахъ — анги абун, тIадеги вортун, чIужу росас юханила…\nЧIУЖУЯЛДА ГЬИКЪЕ-МЕКЪСА ГЬАБЕ\nЦо чияс мекъсахъа гурони гьабулароанила чIужуялъ щибжо малъаниги.\nЦо къоялъ чIужуги росги тIохил рагIалда гIодор чIун рукIанила. Тохав чи гъоркье кIанцIизе санагIат бугеб борхатаб бакIги букIанила.\n— Гьаниса гъоркье кIанцIани бох бекиладай — ян гьикъанила.\nЧIужуялъ бекилилан абунила. Мекъсачияс:\n— Бекулищали бихьизе кIанцIилишха? -ян абунила. ЧIужуялъ:\n— ГIадалал жал гьаруге, дир гъарин, гьадигIан борхатаб бакIалдасан гъоркье кIанцIизе дуде бачIараб балагь щиб? — ан абунила.\nМекъсачиян абуни, швартIан кIанцIун анила. НаккугIадин бохги лъугьун, бусада лъунила.\nБоял рагъаранила, ханас кинавго вахъине кIолев щинав чи рагъде вачанила.\nБохги бекун, бусада лъурав «мекъсачи» рагъдаса эркен гьавунила ва чIаго хутIанила.\nЧОДУЛ РИЛЪЛЪИН КИНАБ БУГЕБ?\nЦо чи ун вукIун вуго базаралде чу босизе. Гьас чодул бетIергьанасда гьикъун буго:\n— Рилълъин кинаб бугеб чодул? — абун.\nДос жаваб кьун буго:\n— Рилълъин буго дир чодул, мавлидалде ахIун унев дов дибирасдасаги лъикIаб, — абун.\nМУГIРУЛ РУКЪГИ, РУКЪАЛЪУЛ ХIУБИГИ ГЬАРУГЕ\nЦо гIандисев Буртиялъе ун вукIанила. Цо лъале-хъвалев буртияс асда, дагьал къояздасан жив ГIандиве вачIине вукIинги, жиндирго гьоболасда тIад ретIунеб буртина гьаризе букIинги бицанила. ЛъикI бугилан асги абунила.\nГIандисев рукъове щванила, буртиясул гьоболасда гьев вачIинехъин вукIинги бицанила. Гьарани кьелилан гIандисесги абунила.\nЦо анкьидасан гьобол вачIанила.\nЖивго цо кIудияб къваригIелго гьечIого вачIиналъул, гьоболасда гьаризе цо жо букIиналъул бицанила.\n— ЛъикI буго, бокьараб жо гьаре — кьела, амма мугIрул рукъги, рукъалъул хIубиги гьаруге — ян абунила гIандисес.\nГъарим буртияв, хъасулаго габургун, нахъ вуссун анила.\nЧIУЖУЯЛЪЕ ДАД БОСИЗЕ АРАСУЛ ХАБАР\nМискинаб рукъ букIанила, гьезул цо гIакаги букIанила, рахь гьализеянги, квен гьабязеянги цо цIетIа лъолеб хъазанги букIанила.\n— Щар чIвазе цо дадгIаги бугебанищ — ан зигарданила чIужу. ВугIа-восун рос базаралде витIанила. Гьев гьедин витIизе кколев тайпаялъул, дагьав бакIав, гIадамазда гьоркьове вахъIинчIев чиги вукIанила.\nЛъороб гургаги лъун, рос базаралде анила. Гьениса цо гьитIинабго дадги босун вуссанила.\nЧIужуялъ дадинибе кигIан жо унебан цIехедал:\n— Валлагь, гьелъубе кигIан балебин дицаги гьикъичIин, гьабжо балилан гъозги абичIин — абун, кьурун нахъ вуссун анила.\nДова речIчIун, гъова речIчIун щегIбич валагьанила, гьесда гъоб дие бичараб дадинибе кигIан балебан гьикъанила. КIиго къолонилъаб балеблъи лъанила.\n«КIиго къолонилъаб, кIиго къолонилъаб»-ан абулаго вачIинев вукIанила. Цо бертин бугеб росулъе щванила.\nБерталъ ругел гIолохъаби мехтун,гьаглъун ругоанила. Рагъизеги семизеги гьезие цо багьана гIолаанила.\nДад босарав чияс:\n— Салам гIалайкум, — кIиго къолонилъаб — ан абунила. ГIолохъаби хантIан тIаде рахъанила. Берталъ ругел гIолохъабаз:\n— Гьединищ абулеб гьадинаб данделъиялде вачIарав чияс? — анги абун, ракгIадин лъугьинегIан вуханила гьав. Гъарим дадил бетIергьан:\n— ЩибилангIагиха абизе кколеб букIараб? — ан ахIтIанила.\n- Щиб гурелъул, — бертин халалъаги, роххел тIаса унгегиян абизе кколебха — ян малъанила.\nГIолохъабаз малъухъе дадил бетIергьан:\n— Роххел тIаса унгеги — ян абурал рагIаби рачине лъугьанила.\nГIемерго кватIичIого гьав кверкьи бугеб бакIалде тIаде щванила.\n- Салам гIалайкум, — роххел тIаса унгеги — ян ахIанила гьас.\n— Дур махсароялде регIунищ ниж ругел,-анги абун, вуханила гъозги.\n— ЩибилангIаги абизе кколеб букIараб дица? — ян гьикъанила гьас.\n— Щиб гурелъул, — хваразе ахират лъикIаб кьун батаги, мунагьал чураги — ян абулеблъи малъанила.\nКиниса абуниги рекъоларел алго кинал гIадамалан ракIалдеги ккун, вилъанила. Тайи квегъулел чагIи ратанила.\nГьелъ гьезие цIакъ гIакъуба кьолеб бугоанила. КIобокIун тIимугъгун гьес гьезда: — Салам гIалайкум, — хваразе ахират лъияб кьун батаги — ян абунила.\n— Капурго хвараб хIама, дуца ахират лъикIаб кьун батайгиян абизе ниж хунищ ругел — ан гьелги семанила.\nГьас гъозда щиб абизеха кколебанилан гьикъанила.\n— Щиб гурелъул, — гьабулеб битIаги — ян абун, кумек гьабизе кколаанин, дуцаги тайи кквезе кколаанилн абунила.\nГьенисаги вилъарав, магьги баччун уней чIужугIаданалда хадув гъунила.\n— Гьабулеб битIаги — ян, гъой чIужугIадан ккунила, магь баччизе кумек дицаги гьабилилан тIад хурханила.\nЖиндир чIужуялъе гIакъуба кьунилан гьелъул росас пакъир дадил бетIергьан цIехезе, валагьизе лъугьанила.\nГьениса лъутулаго дадги бекун, мискинчи хIалица рукъове ворчIанила.\nЦо къоялъ ШагьгIабас, чода рекIун унев вукIанила.\nЦо заманалда ШагьгIабасида нухда гьакихъаби ратанила. Гьакихъабаз гьев чодаса рештIинавунила, квен лъугIараб мехалъ кваназеги вачанила, гьуинаб хабар бицанила.\nКванан лъугIараб мехалъ цо гьакихъанас абунила:\n— Я Аллагь, вакъизегIанги тогеги, гIорцIизегIанги кьогеги — ян.\nШагьгIабас гьакихъабигун кваназеги кванан, жиндирго чодеги вахун анила. Гьев цIакъ ургъанила гьагъав гьакихъанас абураб жоялъул магIна щибдаян.\nЦо моцI бараб гIадаб мехалдасан ШагьгIабасида гьакихъан данде кканила.\nЧIезеги гьавун, гьесда гьикъанила:\n«Я Аллагь, вакъизегIанги тогеги, гIорцIизегIанги кьогеги» абурал рагIабазул магIна щиб абун.\n— Вакъани, гIадан викъардула, хъачагъ вахъуна, къадру хола. ГIорцIани, гIадан чIухIула, гIамал кIодолъула, жиндасан гIодорегIан ругел гIадамал хIакъир гьарула — ян.\n— Валлагь гвав чиясул рагIаби ритIарал руго! — ян ракIалдеги ккун, ШагьгIабасица гьесие анцIила щуго гъурущ месед кьунила..\nШАГЬГIАБАСГИ КЪОРОЛАЛЪУЛ ВАСГИ\nШагьгIабасилалда аскIоб рукъ бугей къоролалъул цо вас вукIанила.\nГьав вас вукIунаанила ШагьгIабасие кумекалье, гьесие къваригIараб-таралъе гьесул рукъ-рагъиялда.\nШагьгIабасил букIанила рагъида кIиго бакI: цо бакI цидахараб мехалъ чIолеб, цояб бакI — разияб мехалъ чIолеб.\nЦо къоялъ ШагьгIабасил рагъиялда гъоркъ васаса цIо кагъат батанила. Гьелда тIад хъван букIанила: «Щиб гьабуниги, гьабураб жо билъльуна» — ян.\nГьеб кагъат цIаларабго къоролальул васасда цо жо гьбизе ракIалде кканила.\nКъоролалъул вас, рокъоса гIарацги босун, базаралде анила, гьес цо чу, цо хвалчен, цо лъикIаб ретIел, хIасил-калам, жиндие къваригIунебщинаб жо босанила.\nНахъияб къоялъ тIадеги вахъун, чодаги рекIун цо рахъалде валагьун анила.\nЦо-кIиго къоялдасан къоролалъул вас цо шагьаралда вугев ханасул бакIалде щванила. Ханас цIеханила:\n— Мун щив, киве унев чи? — абун. Къоролалъул васас абунила:\n— Дун ШагьгIабасил вас вуго, диего лъади ялагьизе унев вуго — ян.\nХанас вас жиндихъего вачанила, моцIалъ гьес гьев лъикIаб хIалалда хьихьанила.\nГьав ханасул йикIанила цIакъ берцинай цо яс. Къоролалъул вас ШагьгIабасил василанги ккун жиндирго яс, гьесие кьезе бокьанила ханасе.\nБудун-дибир ахIун, магьариги лъун, кIудияб бертин гьабунила.\nЦо лъабго моцI ханасул ясалда аскIоб бараб мехалъ къоролалъул васасе бокьанила рукъове тIад вуссине. Ханасги ясалъги гIемераб къайи-матахI хIадур гьабунила. ГIемераб бечелъиги кьун, лъикIалан чагIиги цадахъ ритIун, вас нухтIа регIанила.\nВас цIанбитIун ШагьгIабасихъе щванила ахIи-кьабгIи-кьвагьиялда, бахIарайгун цадахъ.\n— ЧIваниги чIварав вуго, чIвачIониги чIварав вуго — ян ракIалдеги ккун букIанила.\nГьасги гьалда жаниб цо иш бугилан, хIал лъазе течIого къабул гьавунила гьев жиндир василан чIарав гIолохъанчи.\nХадуб ШагьгIабасаца ахIанила къоролалъул вас цо гIадан чи гьечIеб рукъове жаниве. Гьикъанила васасда:\n— Дуца гьабулеб щиб? — абун.\nКъоролалъул васас цIан бахъун ШагьгIабасида бихьанила жиндицаго хъвараб, жиндирго гъолбас бугеб кагъат.\nКагътида хъван бугоанила: «Щиб гьабуниги, гьабураб жо билъуна» — ян.\n— Дицаги гьабун хIалбихьана, — билъунебги батана — ян абунила васас.\nБитIараб бугин гьас бицунеб жойилан, ШагьгIабасица гьев жиндирго гIадин хьихьанила.\nШАГЬГIАБАСГИ ЩУГО ЛЪИМАДУЛ ЭБЕЛГИ\nШагьгIабас цо къоялъ, тIад хашаб ретIелги ретIун, цо шагьаралде щванила.\nГьенив тIоцебе батараб рукъове жаниве лъугьанила. Гьесда гьений кIикъого сон барай гIадай цо чIужугIаданги, гьелъул щуго гIисннал лъималги ратанила.\nШагьгIабасица гьай гIадамалъе жиндирго меседил баргъич кьунила. Сордо гьенибги бан, тиризеги тирун, рукъове нахъ вуссанила. Нахъияб къоялъ гьай гIадан базаралде анила. Баргъич гьалъ цо базарганасе анцIго туменалде бичанила. Щуго тумен кодобе кьунила, щугояб тIад гьабун танила. Щуго туменалъе жиндиего къваригIараб жоги босун, рукъое щванила.\nЦо анкьидасан гьай, тIад гьабун тараб щуго тумен гIарац босизе абун базарганасухъе анила. Гьес абунила:\n— ЦIакъ лъикI ячIарай мун, — гьаб баргъич дир дуца бикъун букIараб баргъич буго — ян, лъималазул эбел шаргIалъул диваналде ячанила. Диваналъ хIукму гьабунила кьураб щуго туменги нахъе босизе, гьелъул кваранаб кверги къотIизе.\nГьеб хIукму тIубазеги гьабунила.\nЦо моцIалдасан кIиабизеги ШагьгIабас гьагъай чIужугIадамалъухъе вачIанила. Гьесда гъой кваранаб кверги къотIун ятанила.\n— Щиб-кин? — абун гьикъанила. Гьалъги лъугьанщинаб бицанила.\nНахъияб къоялъ ШагьгIабас рукъове вилъанила. Кагъат хъван базарганги, гьагъай чIужуялъул квер къотIизе хIукму гьабурал къадизабиги ахIанила жиндирго азбаралде.\nШагьгIабасица гьикъанила базарганасда:\n— Дур баргъич бикъаниш? — абун. Гьес абунила бикъанилан. Бихьизе цебе бахъараб баргъичги кодобе босун ШагьгIабасица аскIое ахIанила жиндирго лъади.\nЛъадул гьоркьосеб килщидаса бахъун баргъич кодобги ккун кIиябго баргъич цо хъатиниб лъунила.\n— Кинабаб дур? — абун базарганасда цебе ккунила кIиябго баргъич.\nГьесда батIа гьабизе лъачIила. ШагьгIабасица хIукму гьабунила гьевги чIвазе, гъой гIадамалъул квер къотIизе диван гьабурал къадизабиги чIвазе, гьезул боцIиги квер къотIарай чIужуялъе кьезе. Диван лъугIанила. Кинабго гьебги тIубазе гьабунила..\nЙикIанила, йикIинчIила цо херай, хералъул лъабго васги вукIанила. КIиявго кIудияв вац лъай-гIакълу бугел, гIадамал лъугьинесел жал рукIанила, гьитIинав ЧIилбикI ботIрода тIехIги барав, тIингъида нацIги барав, ватарас вухулев, ватарас тункулев вукIанила. Рилълъанила цо къоялъ лъабавго вац рохьоре, хьоп къотIизе.\nЖидерго гьабулеб хIалтIиги гьабун, нахъруссун рокъоре рачIунаго, къосанила азда нух. Сверданила ал рохьор, сверданила, тIерхьун бакъги анила, маркIачIул рукIкIенги речIчIанила, кинго нух бахъизе кIвечIила азда. Абунила вацаца ЧIилбикIида, гъотIоде вахун балагьейин, кIкIуй баккулеб бакIго бихьуларищали.\nБищунго борхатаб гъотIодеги вахун, ункъабго рахъалде бер тIамунила ЧIилбикIица, бур-бурун лахIчIегIерлъун, битIун рохь бакьулъа баккун бачIунеб бихьанила асда кIкIуй. КIкIуйдул хIисаб гьабун вилълъанила лъабавго вац. ГIемерал рилълъанила, дагьал рилълъанила, щванила цо рукъалде тIаде.\nЛъугьанила жанире, бакун кIудияб цIа бугила, цIеда цее гIодойкIун хъартги йигила, доре-гъоре бохдулги, риччан, хъартил лъабго ясги йигила. Хъош-башги гьабун, ракъун ратилиланги абун, квен лъунила хъартица азда цебе. ХIинкъун кIалдиб босизецин кIвечIила кIудиял вацазда. ЧIилбикIица гьумер ничезе гьабичIила, вацазе гIологи квананила ав. Кванан-гьекъон, рахъараб мехалъ, босенги тIамун, жиндирго ясалги регизарунила хъартица, цоги босада лъабавго вацги вегизавунила, гъасда жийгоги еганила.\nЛъикI сордо араб мехалъ, лъабавго вас хъвезе, алмасги лъухьун, ахIанила хъартица:\n– Кьижарав щив, ворчIарав щив?\nКъижаравги дунин, ворчIаравги дунин абунила ЧIилбикIица. Щай мун кьижуларев ЧIилбикI, дуе къваригIараб щиб абун гьикъанила хъартица. Гьаб ригьалъ, абунила ЧIилбикIица, цIурахинкIал гьарулаанила дие эбелалъ, гьел ракIалдещун, кIоларого бугин дида кьижизе.\nЦIидасан цIаги бакун, цIурахинкIалги гьарун, кваназавунила хъартица ав. ЛъикIалан мех борчIизеги тун, лъихь-лъахьан алмасги лъухьун, абунила хъартица кIиабизеги:\n– Кьи¬жарав щив, ворчIарав щив?\nКьижаравги дунин, ворчIаравги дунин, абу¬нила ЧIилбикIица. Щай кьижуларев ЧIилбикI, гьанжеги дуе къваригIа¬раб щиб абун гьикъанила хъартица. Гьаб гIужалъ бахъухъ кваназабулаанин дида эбелалъ, гьелде хьуллъун, щоларого бугин дида макьуйин абунила гъес.\nЯхъун, бахъухъги гьабун, кваназавунила хъартица гьев ва реганила гьанжеги. ЛъикI гьоркьоб мехги биччан, гьанжени ав кьижанилан ккараб мехалъ, ахIанила хъартица лъабабизе:\n– Кьижарав щив? ВорчIарав щив?\nКьижаравги дунин, ворчIаравги дунин абунила ЧIилбикIица.\nЯ гъарин ЧIилбикI, къадни кьижичIониги бегьилин, къасигIагийищ мун кьижуларев? Метер хурие ине дунги гIедегIун йигин, кьижун вукIайин семанила асде хъарт.\nКинин дун кьижулев, гьаб ригьалъ гIурухъа цIалкIица босун, лъим гьекъезабулаанин дида эбелалъ. Гьеб гьекъечIого, бер къанщизе кIоларилан абунила ЧIилбикIица.\nЙилълъанила хъарт, цIалкIуги босун, гIурухъе. Гъой къватIие лъугьинго, гъолъул лъабайго яс живгоги вацалги регун рукIараб босада регизарунила ЧIилбикIица, дозул босада жалгоги реганила. Гьеб гьабулев ЧIилбикI вукIаго, щванила хъарт гIурухъе, ччун бахъанила алъ цIалкIу, чвахун анила лъим, ччун бахъанила, чвахун анила. ГIурулъе цIалкIуги рехун, къварилъун, нахъюссанила хъарт гьаюгьинан.\nРокъойги лъугьун, абунила алъ:\nМинкъан вахъинчIого, тIепун чIанила ЧIилбикI. Васал хъолелилан, хъун реханила хъартица жиндирго ясал. Жибго хъур-хъури бахъанила лъабалъулго.\nХъахIлъи бараб ме¬халъ, хурие ине къачIанила хъарт. «КекебагIар (гьеб букIун буго хъартил кIудияй ясалда цIар), – абунила алъ, – хурие уней йиго дун, дир яс, гьал лъималазул хIетI-бетIерги белъун, къадиялде дида хадуй ячIа мун, нужгоги ракъун рукIунге».\n«ЯчIина эбел», – илан абунила ЧIилбикIица, КекебагIарида гьаракьги релълъинабун. Анила хъарт хурие.\nКъадиялде рокъоре вацалги ритIун, ясазул хIетI-бетIерги белъун, КекебагIарил ретIелги ретIун, вилълъанила ЧIилбикI хъартида хадув хуриве.\nАв вихьаравго, жиндирго ясилан ккун, ахIданила хъарт: «Бакъ щун юхIизе гурин, гьури чIван чIучIине гурин, хехго рокъое юсса, дир яс».\nХурул рагIалда ясазул хIетI-бетIерги лъураб хьагги лъун, нахъвуссун вилълъун, рикIкIадасан валагьун чIанила ЧIилбикI, хъартил щиб лъугьунаяли бихьизе.\nЛъилъун, цIер гIадин хурги, хIалхьун гIодой йикIанила гьанже хъарт, лъималазул гьанаца гIорцIизе. ЦIурахинкIазеги бахъухъиеги дуца гьабураб гьанже дица дуеги гьабилин, ЧIилбикIан абулаго, бегьанила хъартица хьагинибе квер, бахъун бачIанила КекебагIарил бетIер. Руруданила хъарт, гIер-гIеданила, етIаранила, эхеде кIанцIанила, гIодой речIчIанила, къиркъизе цабиги гьарулаго, лъакI мерхьун ЧIилбикIида хадуй йортанила. Йортанила ай, лъутанила дов, йортанила ай, лъутанила дов, рахъдал кьо асги баханила, етIарулаго, рокъое хъартги юссанила.\nВилълъанила, щванила ЧIилбикI рокъове. Халкъалдаго лъанила, пачахIасда рагIанила ас хъартие гьабураб. АскIовеги ахIун, абунила пачахIас асда, нусго чиясда тIад базе бегьулеб цо цIаха рагIулин хъар¬тил. Гьелъул гьеб бикъун вачIани, гьелда релълъараб дица дуеги гьаби¬лин.\n– ГьебгIан бигьалъаги дие квине хинкIал! – илан абунила ЧIилбикIица. Вилълъанила гьанже ав халатаб хечги босун хъартил цIаха бикъизе. БакъинегIан рокъов вахчунги вукIун, къаси хъарт кьижизе егераб мехалъ, рукъалъул тIохги борлъун, цIахдада егарай хъартида хеч хIусанила ас. ЦIахаго квешезе чIун бугин дие, ясал хваралдаса алда ругел чIутIузул гIемерлъиго щиб абунила хъартица. ХIунсанила нахъеги, къварилъанила хъарт, бичасхIа, бетIергьанчихвад, ахIанже къватIиб речIчIилин, ахIданила ай. ТIатIалаго хIунс-хIунсулаго, азарго жоги хьамун, сур-суризабун, реханила хъартица цIаха къватIибе.\nЦцим чучараб мехалъ, къватIие ячIанила хъарт, цIаха жанибе босизе, гьечIила цIаха. Балагьанила цее: мугъзада добги чIван, унев вугила ЧIилбикI. Йортанила ай, лъутанила дов, йортанила ай, лъутанила дов, рахъдал кьо асги баханила, рурудулаго, нахъе хъартги юссанила.\nРеханила ЧIилбикIица пачахIасда цебе цIаха. Абунила пачахIас, гьаб бикъизе кIварав дуда щибго гьабизе кIвелин, гьейго хъартил нусго чиясе квен гьабизе гIолеб цо хьаг рагIулин, цIахдада аскIоб цIакъ рекъелин эб, гьеб бикъун вачIайин мун.\nГIурул гьарчазул таргьаги цIезабун, вилълъанила ЧIилбикI хъартил хьаг бикъизе. КъасилъизегIан вахчунги вукIун, къаси квен-тIехалде хъарт юссараб мехалъ, тIохдеги вахун, валагьанила тIалайдухъан гъоркье. ЦIеда лъун гьалдолеб хьагги бугила, цее гIодойкIун хъартги йигила. Доре-гъоре бохдулги риччан, гIодулей йигила ай, хварал ясал ракIалдещун.\nРечIчIанила ЧIилбикIица тIаса гъоркье гьорчо, рухI-рухIанила хъартил махIаби тIирабаз. Ццидаханила хъарт, ас нахъеги рехараб ганчIица рахъинарурал тIирабаз чехь-чехьго бухIанила алъул. БичасхIа хадуб квадилан абу¬нила алъ, ахIанже къватIиб речIчIилин, хьаг-хьагго кьаллъун бугин дие ясал хваралдаса! Таргьаго чIехьон танила ЧIилбикIица: хутIарайги гьалаглъанила хъарт. Сур-суриялда къватIибе рехун бачIанила хьаг.\nДагьай гIодое юссараб мехалъ, къватIие якканила хъарт хьаг нахъе босизе. ГьечIила хьаг. Балагьанила цее, гъежда хьаггин, хазабулеб бугила ЧIилбикIица. Йортанила хъарт, лъутанила ав, йортанила ай, лъу¬танила ав, рахъдал кьо бахун авги ворчIанила, хачадулаго, нахъе хъартги юссанила.\nМаян абун реханила пачахIасда цебе хьаг. Абунила пачахIас асда:\n– Гьейго хъартил лълъарал меседилаб цо цIе рагIула, сахI рахьдал радалиса; сахI бакъанида кьолеб. Гьеб цIе бикъун вачIа. Гьелдаса нахъе мун дица цIакъ кIодо гьавила, – ян.\nЧIалгIунги букIанила ЧIилбикIида, кин бугониги, гьаб нухалъги вилълъанила пачахIасул хъатир гьабун.\nВилълъанила, щванила ЧIилбикI. Къаси бокьалъул тIохдеги вахун, хIунсанила цIеда, меэданила цIе. Сундаса бохараб, къулгьу, дир ясал хваралдаса нахъе ээди гIемерлъун бугин дуран, семанила хъарт цIеде. ХIунсанила ас нахъеги, мээданила, кIанцIанила цIе. БичасхIа, хъурмаца чIвад, лълъарал ккун къватIиб речIчIилин, кьижизего теларищ дуца дунан, ахIданила хъарт. ХIунс-хIунсанила ЧIилбикIица тIатIалаго: меэданила нахъеги цIе. Дванкан речIчIанила цIе къватIибе.\nЦцим чучараб мехалъ, къватIие якканила хъарт цIе жанибе гъезе. ГьечIила цIе, ЧIалбикIицагIаги гуродай араб абун, балагьанила цее. Горбода добги рехун цIцIегун, жибго хIур бахъинабун унев вугила ЧIилбикI.\nЙортанила хъарт, лъутанила ав, йортанила дой, лъутанила ав, рахъдал кьо асги баханила, керен бухулаго, нахъе хъартги юссанила.\nЛълъарал ккун, речIчIанила Ч1илбикIица пачахIасда цебе цIе. Абунила пачахIас асда:\n– Хъартго-хъартилан рагIула дида, эйго кинай жо йикIунеяли лъазе бокьун буго дие, чара-гIамал гьечIо, дида аскIое гьей щвезайичIого. Гьеб гьунарги гьабун мун нахъвуссун хадуб, дирго ясги кьун, кинабго улкаялъул ихтиярги кьун, дидаго хьолбохъ чIезавила дица мун! – ан.\nИнарилан, жойилан кьуркьудизе лъугьанила ЧIилбикI, рортанила асде тIаде пачахIасул аскIосел. Цояс тунканила, цояс кьабунила, нагIана кьунила, гIайиб гьабунила. ПачахIасги пачахIасул ясалъеги гIоло нусцIул хвеларищан абунила.\nЯхI-махI батун, хъасулаго гъванщаги, вилълъанила ЧIилбикI рокъове. Квасул мегежги бухьанила ас, эхIединалго михъалги седанила, щиб-щибниги бахун, жиндирго жинсги хисизабунила, басрияб, багь-багьараб туртилъги жемун, херав къул-къуларав гьардухъанлъун вахъун, вилъ¬лъанила, гьанже ав.\nЩванила хъартил нуцIихъе. ГIодулей йигила ай, хварал ясазухъ магIу гьабулей йигила. Дагьаб чед кье, кири батила, абу¬нила ЧIилбикIица, нуцIихъги чIун.\nНуцIил кIалтIе ячIанила хъарт, халгьабун, ялагьун, дагьай щаклъарай гIадин лъугьун, абунила алъ:\n– ЧIилбикIгIаги гуревищ мун, ракIалъ бицунеб бугин мун лъикIлъиялъе вачIарав чи гуревлъи, – ян.\nГIоданила ЧIилбикI, чIегIераб къо чIагийин ЧIилбикIидаги гьесул рижул-рижиялдагиян абунила, гьесдалъун гурищ дида гьаб къо бихьулеб бугеб, дир эменги чIванин гьес, эбелги чIванин, кинабго боцIудаса ватIаги гьавунин, дунгоги гьардухъ виччанин ва гьаб хIалалдеги ккезавунин.\nЖиндиего ЧIилбикIица гьабураб ракIалдещун, хъартги гIоданила, зигарданила, асдехун ургъел бикьанила, асие садакъаги кьун, абунила хъартица ханжу базе гъамас къваригIун бугин дие, гьеб гьабизе махщелго рекъоларищ дур абун.\nЩай рекъолареб, цIакъ рекъелин, дидаса лъикIав устар щив вугевин абунила ас. Цо сагIаталъ бухун, кьабун гьабунила ас гъамас.\nЖаниеги лъугьун, хъегIанила хъарт, бихх-биххун рахъ-рахъалде анила гъамас. ЛъикIаб, кIудияб гъамас гьабе дуца дие, гьадинаб гъансил пайда щибин абунила хъартица.\nГьабунила ас цIидасан руцIичIел миккил чIалабазул гъамас. Жаниеги лъугьун, хъегIанила хъарт, хъегIанила, багъаризецин багьаричIила гъамас. Рекъон букIунадаяли бихьизе тIалъел къалищан, абунила ЧIилбикIица, къайин абунила хъар¬тица, кIулалги ралищан абунила ас, раян абунила хъартица. Щула гъамасги гьабун, абунила гьанже ЧIилбикIица:\n– Хъарт! ЧIилбикI гурищ дун!\nГIергIеданила хъарт, хъегIданила, цоги-цогияб гьабунила, – биххуларила гъамас.\n– ГIемер етIаруте, меседу, – ян абунила ЧIилбикIица, – дурго берцинлъи хвезе гурин, пачахI рекъонгутIизе гурин дуда, довни духъ рокьи ккун холев вугин!\nГьеб хIалалда ай махсараде кколаго, вилълъанила ЧIилбикI, баччун гъамасгун.\nРахъдал кьоде щвараб мехалъ, абунила ЧIилбикIица:\n– Хъарт, рахъдал кьо гурищ бахунеб бугеб!\nРухIго анила хъартил, дагьалъ хутIанила хвезе.\nЩванила ЧIилбикI, пачахIасда цебе гъамасги лъун, кIиго таргьа ракьулги цIезабун, борхатаб гъотIодеги вахун, чIанила гьанже гьав.\nПачахIас буюрун, ричIун гъамасгун, йиччан танила хъаравулзабаз хъарт. Цеве ватарав пачахI хъунила алъ, аскIор рукIарал хъунила, хъаравулзаби хъунила. Улкаялдаго кIалъалеб рагIи, щурулеб рагIи, хIапулеб рагIи абулеб рухIчIагояб жо течIого, кванила алъ. Кинго хIалхьечIила алъул, ЧIилбикI кодове щвечIелъул. Дое-гъое балагьун халгьабулаго, вихьанила алда ЧIилбикI. Харун гьотIодеги яхъун, бегьанила алъ ав гъотIокье цIазе квер – речIанила ЧIилбикIица беркIалалъ кIиябго таргьа, чIало гIадин, гъоркьеги речIун, гIарада кьвагьараб гIадаб, гьаракь бахъун, кIихIи чехьги бихъун, хванила хъарт.\nМа, гIегIедулаго хIелкал кIанцIанила хъартил чохьониса, хIапдолаго гьаби кIанцIанила, гаргадулаго гIадамал лъугьанила, кинабго, хъартица кванщинаб жо бачIанила къватIибе, пачахIасул яс хутIизегIан. Ссун реханила ЧIилбикIица хъартил рохкилищ. КIанцIун къватIие ячIанила яс.\nГьеб бакIалда магьариги лъун, ЧIилбикIица гьейги ячанила, резил къали кьабунила, къохьол зурма пунила, зизитIаби ахIдезарунила, жибго хIур бахъинабулел гьелги тун, дунги гьаниве щвана.\nЙикIанила, йикIинчIила, ЩудукIалъул щуго яс йикIанила. Цо къоялъ ЩудукIалъ ясазе карщ гьабунила. Гьеб чIикIизе гъудал ратичIила. Пайда гьечIилан, ЩудукIай гъудазе цIул къотIизе рохьое анила. Рохьое унаго, гьелда дандекканила цо бацI. БацIица гьикъанила:\n– Кие мун уней йигей? – абун.\n– Дунали рохьое уней йиго. Вореха, дуца гьадал дир лъимал кваназе гурин! Рахан нуцIаги таралин дица гьел, – анги абун, ЩудукIай рохьое ялагьун анила.\nГьеб рагIаги дир гIиндаян, бацI, бохиялъ, лъабцIул кIанцIун, ЩудукIалъул рагьде щванила.\n– ЩудукIалъул щуго яс, нуцIа ричIе, эбелхвадал! – ан ахIанила.\n– Рагьиларо, мун нижер эбел гуро, нижер эбел баргъичазул килщал цIурай, курхьабазул гъажал цIурай йикIана, – илан абунила ясаз.\nЦинги бацIица, рохьобеги ун, пенкьелодул курхьаби гьарунила, макъаридул баргъичал гьарунила. ТIадбуссун лъималазул кIалтIе щвани-ла. НуцIил картIинисан баргъичалги, курхьабиги рихьун тун хадуб, ясаз бацI жанибе биччан танила.\nЖанибе борчIарабго, бацIица цо яс мокърукь яхъанила, цо яс санкIида нахъа къазаюнила, цояй рохъдолъ къазаюнила, кIиго яс кванила. ЩудукIалъул гьацIул, нахул, хьодол хъуби рукIанила, гьелги чIикIанила. ТIири течIого карщги чIикIанила, кутакалда чехьги цIун, бацI цо бакIалда бегизе анила. Гьениб рахIаталда кьижанила.\nЩудукIай рокъое юссанила: цониги яс гьечIила.\n– ЩудукIалъул щуго яс, кир ругел, эбелхвадал, – ан ахIданила.\nДун гьаний йигоян цояй санкIида нахъасан ахIданила. Дун гьаний йигилан цояй мокърокьан, цояй рохъдлъан ахIданила. КIигояй тIагIун ятанила.\nГIоданила, йортанила чIичIиданила, хъвагIаданила, хъерщеданила, тIирщаданила. Карщалде рортани, карщ гьечIила, нахуде, гьоцIоялде якканила – гьебги гьечIила. Чараги бухIун, чуриги бухIун хутIанила. БацIие гьабизе кIолеб щибниги жо бугебани, ясалго кIваричIоанилан, ЩудукIай кьвагьулей, юхIулей йикIанила.\nЩудукIалде аскIобе зигара гьабун цер бачIанила. Гьелъ ЩудукIалда, бацIие хIилла жиндица гьабилин, жиндие тIатIулъ хинкIалги гьаруни, квасул бусенги тIамунийилан абунила. ЩудукIайги гьелда рекъанила. Къасде ЩудукIалъ ясазеги жиндиегоги тIатIулъ хинкIал гьарунила, царае тIорччол хинкIал гьарунила. ХинкIал кунеб мехалъ, цер хинкIазул лъахь-лъахьи бугилан зигарданила, гьеб дурго ца-кIалалъул чIахIалъиялъул жо бугилан, ЩудукIалъги абунила.\nРегизе мех щванила. Яхъун, ЩудукIалъ царае зазил бусен тIамунила. Ясазеги жиндиего¬ги квас-квасул бусен тIамунила. Цер, босен хIенчолеб бугилан, зигардани¬ла. ЩудукIалъ, гьеб дурго ракьа-гьаналъул чIахIалъиялъ бугеб жо бугилан абунила. Абухъего, гьеб гьедин батизе бегьулилан, зигара тун цер кьижанила.\nРадал цер къватIибе бахъанила, бацIида хадуб лъугьанила. Рохьоб добе баккун, гьанибе баккун, бацI балагьанила. АскIобе билълъун гара-чIваранила. Гьадин-гьадинан гьоркьоб гьудул-гьалмагълъи ккезабунила, цо хъещтIезе ун лъикI гуродаян тIаделъанила. БацI цIакъ букIкIуркIахъданила. Чехьги цIун букIаго хъещтIезего щай абун зигарданила. Жибго бегун букIун, царал хабар-кIалалъухъ гIенеккун чIезе бокьун буканила бацIие.\nЦер кинго тIаса бичIичIила, хъещтIезе бачанила. Цин рахъунчIун хъещтIанила, гьанже гIодорчIун хъещтIон лъикIин, гьанже «мукIусгъей» гьабун лъикIилан, цараца батIи-батIиял къагIидаби малъанила. Бищун санагIатаб куц ккарабго, цер бацIида гьоркье кIущанила. БацI цIералда рекIун хутIанила. Гьебмехалъ цер, – махил росе, миккил росеян ахIданила. ЩудукIай тIилалгун, гIурдулгун тIаделъанила. БацIида гIадалъ цо тIил банила, магIарзухъан цояй яс къватIие кIанцIун ячIанила, цоги банила – цоги кIанцIун ячIанила, гьагъадин балаго, хьодол, нахул, гьацIул хъуби, карщ, турхьиялда къватIире ралел рукIанила.. Ццим буссунарого, ЩудукIай кьабулейго-кьабулей йикIанила. БацIиде цIакъго хIал кканила. Бахъун туркIанила, цIороде кIудияб тIомги бахъун бачIанила, бацIги борчIанила. БацI борчIарабго, цер лъутанила – бацI хадуб бортанила. Цер цо картIинибе борчIун унеб букIанила, бацIихъе рачI кквезе щванила гьелъул.\nЦараца гьебмехалъ бацIиде:\n– Дир рачI кквезе щвечIеб жо! КIалдиб тIурччи ккураб жо! – ян ахIанила.\n– Вагь! Дир кIалдибе ккараб жо рачI гуреб, тIурччидай, – ан, бацIица кIал гьакIкIанила. Цер тIубан картIинибе борчIанила. Кварабщинабги магIазухъан бачIун, церги кодоса борчIун хутIанила бацI. Нахъе балагьалдаса цIунагиян, ясалги данде рачун, ЩудукIайги танила.\nХадусеб букIине буго кватIичIого..\nCopyright © 2014 AVARSATIRA.RU. Все права защищены


Жакъасел шартIазда парламент хIажат гьечIо\nЖамагIаталъул пикру дандбалеб мех. (И. Шовкринскиясул скульптураби)\nЛъалеб букIахъе, мажлис, шура, вакиллъи, диван ва жеги чамалиго батIияб цIар батила халкъалъул рахъалдаса хIукму къотIизе чагIи данделъараб гIуцIиялда. Гьеб буго нухмалъиялъул гьоркьорлъаби абурал жал раккаралдаса нахъе хIалтIулел къагIидаби. Масала, нилъер мугIрузулаб Дагъистаналда букIана жамагIатазулаб нухмалъи.\nТIоцебе гIадатазда, хадуб шаргIалда, гьелдасаги хадуб гIурус законалда мугъчIвай гьабун хIалтIулеб. Щиб жоха кколеб букIараб жамагIатазул нухмалъи? ГьабсагIат гIурус законалъ хIалтIизабулеб "закон о местном самоуправлении" абураб къагIидаялде бачIараб нухмалъиха.\nХалкъалъ жидее нухмалъуда чиги вищун, гьесдаса жавабги тIалаб гьабун, жамагIаталъул, росабазул рес, сурсаталдаса киназего хIажатал ишал гьари, кьоял лъей, нухал рахъи, лъим бачин ва цогидал санагIалъаби гьари гIадаб жо. Дагъистаналда 2007 абилеб соналъ къабул гьабуна бакIалъул нухмалъиялъул къанун.\nГьеб буго жалго муниципалитетазе жидерго нухмалъи камил гьабизе ва гIарац балагьизегун церетIеялъе кьурал ресал. Щаялиго гьаниб гьелдаса пайда босичIо. ТIасан кьурал дотациял рикьа-къотIун гурел цIиял ресал ва сурсатал ралагьулел муниципалитетал дагь гурони рихьулел гьечIо. Гьанже рачIина гьадаб байбихьуда бицен гьабураб вакиллъиялъул бицине.\nАбухъе, тарихалда пуланаб нухмалъиялъулъ халкъалъул мурадал ва пикру загьир гьаризе жамагIатаз жидедаго гьоркьоса вихьизавулев вукIана вакил. Депутат гIадав чиха. Гьел рукIана имам Шамилил Шураялдаги, пачаясул Россиялда областазда ва Пачалихъияб Думаялдаги, СССРалъул заманалда Верхсоветаздаги, жакъасеб Россиялъул парламенталдаги.\nХалкъалъ вакил гьавун нилъер рахъалдаса гьаракь кьолев, хIукму къотIулев чи. Амма гьел депутатаца кьурал гьаркьал кидаго гуро данде кколел гьев вакил гьавураб халкъалъул пикруялда. Масала, нилъеда лъала тIубараб Россиялда херал кIудаби рукIана Зурабовасул "монетизация льгот" абураб законалда данде рахъун.\nГьеб закон къабул гьабугеян хитIабалги, гIарзаялги, митингалги халкъалъ гьаруниги къабул гьабуна гьеб закон депутатаца тIасан бачIараб амруялда рекъон. Гьединал жеги анцI- анцI законал рукIана "антинародный" абун цIар щварал, автострахованиялда хурхун, магъалаби цIикIкIизариялда хурхун, араб соналъ Москваялде щун протесталъул акциялгун камазистал араб "Платонил къанун".\nАмма къабул гьарулел руго гьел "халкъалъул вакилзабаца" гьаругеян халкъ хачаданиги. Щай? Щайгурелъул гьел вакилзаби нилъеца гурел тIасан дол законал ритIараз рищарал рукIун. Гьаниб бичIчIуларого буго цохIо жо. Гьел депутатал чодаса чи витIун мажлис ахIулеб ХIХ гIасруялдаги, тел кьабун ахIулеб ХХ абилеб гIасруялдаги цо бакIалдеги ракIарун халкъалъул цIаралдаса гьаракь кьолел рукIана.\nЩай? Щай гурелъул кинабго халкъ гьаракь кьезе кинха бачинеб? Кин гьел рачIинел ва гьел гьунел гьундул кир ратилел? Гьединаб рес ва сурсат гьечIолъиялъ гIуцIарал жал рукIана регионазулги, улкаялъулги парламентал.\nХIисаб гьабеха кигIан кIудияб гIарац харж гьабулеб бугеб гьел хьихьизе. Масала, 2015 абилеб соналъ Россиялъул парламенталъул депутатазе гIицIго харжие хвезабун батани I, 800 миллиард гъурущ, кризисалъулаб 2016 абилелъ гьеб къадар бахана 3 миллиардгун бащдалде. Гьаб буго гIицIго харжазе унеб гIарац, квартираби, машинаби, кабинеталгун концелярия, санаторий курорталгун, транспорт малълъичIого. Гьазда тIаде анцI-анцI миллиардал 85 субъекталъул бакIалъул парламантазда хвезабулебги. Гьаб кинабго гIарац щиб гьабизе харж гьабулеб? Гьел чагIаца нилъер рахъалдаса гьаракь кьезе, ай, нилъер, халкъалъул пикру загьир гьабизе.\nХIажат бугищха гьедигIан кIудияб гIарац харж гьабулеб вакиллъи доба? ГьечIо. Щайгурелъул жакъасел технологиязул рес буго улкаялда вугев щивав гражданинасул гьаракь интернеталда ва телефоналдалъун добе щвезабизе ва гьеб гьаркьидалъун хIукму къотIизеги. Гьелъие анц-анцI миллиардалги хIажалъиларо, гьеб къагIида камил гьабизе ва хIалтIизабизе жакъа харж гьабулелдаса азарго нухалъ дагьаб гIарацги гIола. Халкъалъул пикру пачалихъалъухъеги щола. КъваригIун бугищха пачалихъалъе гьеб халкъалъул пикру?\nГьеле гьеб буго батIияб суал. ГьечIеблъи бихьана нилъеда халкъалъ тIалаб гьабулебги, депутатаз хIукму къотIулаго кьуралги гьаркьахъ балагьун. Гьелъ нилъее рагьулеб буго гьадинаб хIакъикъат - парламент буго тIадчагIаз тIаса бищараб идара, халкъалъул вакиллъи гуро.\nХалкъалъул пикру хIажалъани, рес буго гьебгощинаб гIарац хвезабичIого, производствоялдагун экономикаялда гьебги харж гьарун, жибго халкъалъул пикру лъазабулеб къагIида гьабизе. Гьеб хIажат буго гIадамазе, хIажат гьечIо тIадчагIазе. Гьелъ хвезарулеб руго дора нилъер гуреб гьаракь кьезе миллиардалги.


Дагъистаналда ришват 6 млн гъурщиде бахана\nКоррупциялде данде кIудияб протесталъул акция тIобитIана гIадамаз МахIачхъалаялда 2011 соналда. Аммаила, абулеб буго гьез, ришватчилъи соналдаса соналде эхеде бахунеб бугин гьениб.\n1 июлалда МахIачхъалаялда тIобитIана ришватчилъиялда дандечIараб форум. Къанун цIунулел идарабазул вакилзабаз ришватчагIи тIатинариялъе хIалтIи гьабулеб букIаниги, гьездехун жеги чIванкъотIун божилъи гьечIин дагъистаниязулин абуна форумалда республикаялъул бетIер Рамазан ГIабдулатIиповас.\nЮстициялъул министр Арсен ХIасановас рехсана ришватчилъиялда бан хъулухъаздаса рахъарал яги жидее тамихI гьабурал хIакимзаби – бакIал раялъулгун, архитектураялъул, рукIа-рахъиналъул ва коммуналияб магIишаталъул министр, диниял ишазул рахъалъ хIукуматалда цебе гIуцIараб комитеталъул нухмалъулев, хIукуматалъул вице-премьер, Табасаран мухъалъул администрациялдаса щуго хIакимчи.\nРишватчилъиялъе нух къазе бегьулин зама-заманалдасан хъулухъчагIи цояб хъулухъалдаса цогидаб хъулухъалде рачиналъгийин абуна юстициялъул министрас. Амма республикаялда гьеб жо гьабун бажарулеб гьечIила. Цоцаз цоцалги ккун, иш цебехун ине толеб гьечIила. Балъго гьабулеб бугила пачалихъалъул хъулухъазе гIоло къайи боси, ижараялъе ракьал кьей.\nАрсен ХIасанов: «АнцIгониги хIужа буго ижараялъе ракьал кьолаго аукцион тIобитIичIеб. Гьелдалъун республикаялъул бюджеталъе 50 азарго гъурщил зарал ккун буго. ХIалтIизабизеян ижараялъе кьураб ракьуда тIад ран руго минабиги коммерциялъул объекталги».\nРишватал росиялда бан диванчагIигицин анила хъулухъаздаса. Ришватал росиларедухъ пачалихъалъ гьезие гIезегIан лъикIал харжалги шартIалги чIезарун рукIаниги.\nГьебго гIиллаялда бан хъулухъалдаса вахъанила бухьеналъул министр. ХIукуматалъул бетIерасда тIадкъан бугила росдал магIишаталъул министерлъиялъул хIалтIухъабазул 80 процент хъулухъаздаса эркен гьаризе. Пачалихъалъул буголъиялъул министерлъиялда цебе гIуцIараб ихтияразулаб БутIаялдаса хIалтIухъабиги гьединго министр хисулел чагIиги тIуран нахъе ритIеянги лъазабун буго республикаялъул бетIерас.\nХIалтIухъабазе кьезе кколел харжал жидеего тIокI гьарун ратун, бихьиз къадаралда унтаразе дараби кьечIого ратун, азарханабазул бетIерав 22 тохтурги вахъун вуго хъулухъаздаса.\nБищун гIемер ришватчилъи бугел мухъазда хIалуцунеб бугин кьвагьа-гIанхъиги терроргийин бицун букIана гьеб данделъиялда. Масала, гIодобиччараб ахIвал-хIал букIарал Сулейман СтIал, Дербент мухъазда гIемерлъун руго гьединал хIужаби.\nЩайин абуни тIубарал соназ хIакимзаби рукIанила пачалихъалъул гIарац жидедаго гьоркьоб бикьа-къотIулел. Гьедин цо-цо мехалда муниципалиял гIуцIабазул нухмалъулезул лъималгицин рехсолел руго терроралъул хIужабазда гъорлъ. Масала, Табасаран мухъалъул нухмалъулесул васас гьабуралъул гьадин бицана жанисел ишазул министр ГIабдурашид МухIамадовас.\nГIабдурашид МухIамадов: «Гьеб мухъалъул нухмалъулесул васас жидерго доба полициялда цебе кьвагьизабун машинагун, сверухъ бугеб мина-карталъе ва цогидалъе зарал гьаби гуребги, гIадамал камиялдеги рачана».\nХIукуматалъ букIине кколеб куцалда халкколеб гьечIин ришватчилъиялда хадубин абуна Рамазан ГIабдулатIиповас.\nРамазан ГIабдулатIипов: «ЦIакъ гIемер гIарац буго гьоркьоб унеб. Гьанжеялдаса хадубги иш гьединго бичча-бихъан тани, кIиго-лъабго соналъ цебе букIараб гIадаб ахIвал-хIал хутIизе буго республикаялда. Пачалихъалъул гIарац бикьа-къотIизе къваригIиналъ граждан рагъ ккезе дагьалъ хутIун букIана гьаниб.\nРиххизе къачIарал минабахъа гIадамал гочинариялъул программа щай хадуббехъерхъун хутIун бугебин гьикъана дица хIукуматалъул нухмалъулев ХIамидовасда. Гьес жаваб кьуна хIакимзабазул щивасе къваригIун бугин гьеб бакIалдаса жиндие щиб давла щолебали лъазе. Октябралде щвезегIан чIун ругин лъие кигIан щолебали лъазе».\nХадуб жанисел ишазул министр ГIабдурашид МухIамадовас абуна исана росулел-кьолел ришватазул роцен бахун бугин. Долларги хиралъун бугелъулинхаян махсара гьабуна гьеб мехалда залалда гIодов чIарав цояс. Масала, 3 млн - 6 млн гъурущ кколеб буго гьеб. Аслияб куцалда ришватал кьолел руго ракьал хIалтIизаризе рес щваралъухъ.\nМинистр рагIабазда рекъон, полициялъ тIатинавун вуго 49 соналъе ракьул цо гектар ижараялъе кьуралъухъ пуланав чиясухъа 6 млн гъурущ босулев ватарав хIакимчи. Гьединан гIарац гьабизе рес букIиналъ рагъулел ругин рищиязда муниципалиял гIуцIабазул нухмалъиялде ккезе къваригIарал чагIиян абуна министрас ГIабдурашид МухIамадовас.\nДагьа-макъабго роцIцIинабизе кIун буго Цогояб Пачалихъияб экзамен кьеялъул ишги. Ришват кьун гьеб экзамен бичун босизе кIолилан Дагъистаналде цIализе ритIун рачIунаан Россиялдасагицин цIалдохъаби. ЕГЭ-туризм абун цIаргицин щвана гьеб ишалъе.\nГьанже жидеца жидерго гIагарал лъималазегицин кумек гьабуларилан бичIчIизабизелъун, Рамазан ГIабдулатIиповас хъизаналъул балъголъиги къватIибе рехана. Масала, исана гьеб экзаменалъе «кIийилал» ккун руго Дагъистаналъул хIукуматалъул нухмалъулесул вацасул ясалъеги, республикаялъул бетIерасул вацасул васасул васасеги.


Наркомания – нилъер заманалъул тушман - Статьи - Сетевое издание «По новому пути»\nНаркомания – нилъер заманалъул тушман\n19.04.2019 19:02 Пятница\nСанайил Россиялда 70000 чи холев вуго наркотикал хIалтIизариялъул хIасилалда. Кинха лъазе кIолеб лъималаз наркотикал хIалтIизарулел ругищали? Гьеб суалалъе жаваб балагьилалде абила, наркомания бахунеб унти гурониги, РФялъул наркоманиялде данде къеркьеялъул комиссиялъ рикIкIунеб буго наркотикал хIалтIизарулев цо чияс 16 чи унтизавулин.\nНаркотикал ричиялда хадуб халкколеб Россиялъул федералияб (ФСКН) хъулухъалъул баяназда рекъон, улкаялда наркоманазул къадар бахун буго анлъго миллионалде, официалияб къагIидаялъ хъвай-хъвагIаялде росаразул къадарин абуни 500000 гурони гьечIониги. ХутIаралин абуни ккола рахча-хьван наркотикал хIалтIизарулел. Сахгьаризелъун медицинаялъул идарабазде рачIунезул къадар цIакъго дагьаб буго. Амма гьев 500000 наркоманасегицин дару гьабизе рес гIолеб гьечIо пачалихъалъул, лъагIалида жанив 50000 наркоман гурони къабул гьавун бажаруларо наркологиялъул клиникабазухъа. Гьелдалъун наркоманиялъ пачалихъалъул бюджеталъеги кIудияб зарал гьабулеб буго.\nУлкаялда ругел наркоманазул 20 процент ккола школлъимал, 60 процент – 16-30 сонил ригьалда ругел гIолилал, хутIараб 20 процент — чIахIияб ригьалъул гIадамал. Советияб заманалде дандеккун, ахираб анцIго соналда жаниб наркоманазул къадар цIикIкIана. Масала, 1980 соналда улкаялда 50000 наркоман вукIун ватани, 2018 соналда гьезул къадар анкьго миллионалде бахунеб бугин лъазабуна ФСКНалъул директор Виктор Ивановас. Кризисалъул заманалдайин абуни жеги 10 проценталъ цIикIкIинецин бегьулин наркотикал хIалтIизарулезул къадарин рикIкIунеб буго гьес. ФСКНалъул ДРялда бугеб отделалъул нухмалъулей Хасайбат Валиевалъул баяназда рекъон, цогидал регионазде дандеккун, нилъер республикаялда аслияб къагIидаялда наркотикал гьаризе байбихьула 40-50 сонил ригьалде рахарал гIадамаз. Ахирал соназдайин абуни республикаялда наркомания тIибитIиялъул къагIида дагьаб хисунги буго.\nРФялъул УФСНКялъул ДРялда бугеб информациялъул ва жамгIиял бухьеназул къокъаялъул баяназда рекъон, цIикIкIунел руго гIолохъанал, 25 сонил ригьалде рахинчIел руччаби наркотиказде ругьун гьариялъул хIужабиги.\nДагъистаналда бугеб наркотикал тIиритIизариялда хадуб халкколеб хъулухъалъул баяназда рекъон, ахирал соназда республикаялда наркотикал хIалтIизарулезул гIолилазул ригь цIакъго гIолохъанлъун буго (12-14 сон). Ахираб 10 соналда жанибин абуни, наркотикал сабаблъун лъимал хвеялъул хIужаби 42 нухалда цIикIкIана. «Трезвая Россия» абураб федералияб проекталъ гьабураб цIех-рехалда рекъон, наркотиказде дандечIеялъулъ Россиялъул 85 субъекталда гьоркьоб Дагъистан микь-абилеб бакIалда буго.\nЛъабго соналъ цебе РФялъул ДРялда бугеб УФСНКялъ гьабураб цIех-рехалда рекъон, республикаялъул наркологияб диспансералда хъвай-хъвагIай гьабун буго 6000-гIанасев чиясул. Амма диспансералъул хIисабалда лъечIезул къадар 10 нухалъ цIикIкIараб батулинги абула. Республикаялъул гIадамал диналде руссарал рукIиналъ, наркодиспансералъул хIисабалда ругезул къадар дагьаб бугин бицуна наркотиказда данде къеркьеялъул мурадалда тIоритIулел цо-цо данделъабазда. ТIатине чIечIого наркотикал хIалтIизарулезул къадар хIисабалде босани, республикаялда соналдаса соналде цIикIкIунел руго гьеб квешаб пишаялде машгъуллъарал. Гьекъел-мехтел, наркомания, токсикомания – гьел «гIузраби» рихьичIел, гьезул хIакъалъулъ рагIичIел чагIи ратиларо нилъеда гьоркьор. ГIолохъанаб ригьалда, щибго унтичIого, тохлъукьего ракIчIун ва цогидалги ричIчIуларел гIиллабаздалъун гIадамал хвеялъул хIужабиги камуларо. Гьединал хвелазе гIиллалъунги, гIемерисеб мехалда, наркомания яги токсикомания букIин бичIчIаниги, гIадамаз гьеб цоцаздаса бахчула. Нилъер хасият бугелъулха рокъоса къватIибе хабар босулареб.\nГьединлъидал ахирисеб ва балагьаб къоялде щвезегIан бахчулеб буго наркоманиялъул унтиги. ГIадамазда цере нечечIого рукIине гIоло, бахчулеб буго жидерго лъималаз тIасабищараб квешаб нух, гьелдалъун хадубккун зарал кколеб буго наркотикал хIалтIизарулезул хъизан-лъималазеги. Наркоманас живго унтарав чилъун киданиги рикIкIунаро. Гьединлъидал гьесул гIумруялъулги сахлъиялъулги жавабчилъи тIаде кколеб буго эбел-инсуде яги цогидаб гIагарлъиялде. «Законалда рекъон, наркоманиялдаса яги мехталидаса инсан сахгьавизе ихтияр гьечIо унтарасул изну гьечIого, — ян бицун букIана ДРялъул СахлъицIуниялъул министерствоялъул нарколог МухIамад ХIайдаровас журналистазулгун букIараб цо дандчIваялда. – Судалъул хIукмуялда рекъон, лъагIалида жанив 4-5 чи гурони бажаруларо наркоманиялдаса сахгьавизе хIалица тIамун. Нижеда щибгIаги гьабун бажаруларо, наркотиказде машгъуллъарав чи, сахгьавизе гIоло гьесул гIагарлъиялъ тохтурасухъе ине мукIур гьавун гурони. ГIагарлъиялъ диспансералда дару гьабизе мукIур гьаруразул къадар лъагIалида жаниб 1200-1300 чиясде бахуна. Щибаб соналъ жаниб хъвай-хъвагIай гьабула 240-250 унтарасул. Гъоркьиса нижеца «наркомания» абураб диагнозгун хIисабалда лъуна 170 наркоманги 300 гьекъолдухъанги. Нижер хIисабалда вуго кинавниги 19000 чи, гьезда гьоркьов 6000-гIанасев наркоман ва 13000 токсикоманги гьекъолдухъанги, — ян баян кьун букIана гьес. Сунца рачунел нилъер гIолилал наркотикал хIалтIизариялде? Наркомания сахгьабизе кIолищ? Гьеб къватIиса бачун бачIунеб балагьалдаса нилъерго лъимал, гIолохъанаб гIел кин цIунилел? Гьединал суалал рорхула цо пуланав чияс наркотикал гьарулел ругин яги наркотикал сабаблъун кинабгIаги такъсир гьабун бугин рагIидал.\nКин букIаниги, жидер ва гIагарлъиялъул гIумруялъулъ гьединаб хIужа дандчIвазе ресго гьечIин абун кIвар гьабичIогоги тола цо-цояз. Наркотиказда дандечIеялъул хъулухъалъул вакилзабазин абуни цIодорго рукIине малъула, щайгурелъул наркотиказде ругьунлъулел ратулел ругелъул школалда цIалулелги, батIи-батIиял хIалтIабазда ругелги. Масала, ДРялъул СахлъицIуниялъул министерствоялъул наркологасул рагIабазда рекъон, ахирал соназда жаниб наркотикал хIалтIизаризе байбихьун буго батIи-батIияб ригьалъул ва ишалъул гIадамаз. — Чанго соналъ цебе, наркотикал хIалтIизарулел рукIун ратани, рукъги гьечIев, дунялалдаса ракIги буссарав чияс, гьанже гьединазул 60 процент ккола тIадегIанаб лъайги бугел, лъикIаб харжги бачIунел гIадамал. Гьел ккола тохтурзаби, преподавателал, юристал, батIи-батIиял бакIазул нухмалъулел. ГIемерисеб мехалда гьел жалго рачIуна наркоманиялдаса сахгьаризе диспансералде. Ахираб заманалда цо-цо руччабигицин рачIунел руго наркологияб диспансералде. Гьел ккола россабаз гьекъезе ва наркотикал хIалтIизаризе ругьун гьарурал руччаби. Гьел сахгьаризеги захIмалъула. Наркологал-тохтурзабазул пикруялда рекъон, наркотикал гьарулев чи сахгьавизе кIола, амма гьелъие гIемераб заман къваригIуна. Наркотиказдаса черх бацIцIад гьабизе, ай гIузру тIагIинабизе хIажалъула 3-4 анкь.\nХадубин абуни гьабизе ккола психологияб рахъалъ хIалтIи. Щибаб заманалда рекъон, наркотиказде гIадамал ругьунлъиялъеги батIи-батIиял гIиллаби рукIунин рехсола психологаз. Ахираб заманалда гIемерлъулел руго рес бугеб хъизамалдаса наркотикал хIалтIизарулел гIолилал. Наркотикал ричулез гьединал цIалелъулха аскIоре. Наркотикал хIалтIизарулезе гIицIго гьезул эбел-инсуцаги гIагарлъиялъги гурони кумек гьабун бажаруларилан абулелъул, нилъерго бачIунеб гIел XXI гIасруялъул «гIузрулъун» лъугьараб наркоманиялдаса цIунизин. Нагагь гьеб гIузру тохлъукьего къавулъе бачIаразеги гьезул цIарги росуги цIехечIого кумек гьабизе хIадурал руго республикаялъул наркологияб диспансералъул хIалтIухъабиги. Гьезул буго пайда босизе бегьулеб жидерго хасаб сайтги (дагнарко.рф).


Эркенлъиялъул багьа – бизнес\n"Черновик" газетаялъул редакциялда.\nМоскваялда чIарал Гъаякент мухъалдаса вацал ХIажисултанов Садрудинги Бадрудинги чиясде тIадекIанци гьабун, гьесул буголъи бахъиялъул гIайибги гIунтIизабун ичIго соналъ туснахъ гьарун руго.\nГьел вацал ккола Москва икълималда хIалтIилел рукIарал бизнесменал. ЧахIи-чахIиял тукабазде базаразде овощал раччулеб ва гьединго транспорталъулаб фирмаби рукIун руго гьезул.\nГьезухъа бизнес бахъизелъун ва гьезул кинабго иш хвезабизелъун ургъунго гьезул конкурентаз заказги кьун багъаризабун бугин ХIажисултановазда сверун гьеб такъсиргьабиялъул ишилан лъазабуна гьезул адвокатаз итни къоялъ «Черновик» газеталда букIараб пресс-конференциялда.\nАдвокат ШагIбанов МухIамадшамилил рагIабазда рекъон Садрудиницаги Бадрудиницаги гьабунин абулеб такъсир 2012 соналдаго ккун буго. Москваялда аскIоса гIебеде ине букIараб юк баччулеб, къайидал цIураб автомобиль чIезабун буго полициялъул парталги ретIарал, гьезулго автомобилалдаги рекIарал чагIаз.\nГьез шоферги вухун, автомобильги гьелда тIад букIараб къайиги бикъун бугилан лъазабулеб буго цIех-рехчагIаз. Гьеб иш ккун кIиго сон ун хадуб автомобиль бачуне вукIарав Валиевилан абулев чияс вацал ХIажисултановаз гьабунила жиндиде тIадекIанцIийилан лъазабун буго полициялда.\nЦIех-рех чагIаз рихьизарурал суратаздаса лъан рагIула гьесда гьел вацал. ХIажисултановал полициялдеги рачун Валиевасда рихьизарун хадуб, гьесда гьел лъараблъи тадсикъ гьабун буго кIиго нугIас. Гьел нугIзалги гьеб такъсирияб иш бачунев вукIарав цIех-рехчи Садридинов Маратил чагIи ругила, гьес багъаризабунила гьел дагъистаниязде данде гьеб ишиланги бицана ШагIбановас.\nАдвокатазул ракIчIун буго Садрудиновасе вацал ХIажисултановал жанир тIамейилан заказ бачIун букIиналда ва гьеб киналъухъго гьесие гIарацги кьун букIиналда.\nВацал ХIажисултановазул цойгидав адвокат Филип Шишовас журналистазе бицана гьев цIех-рехчи Садридиновги такъсиргьабиялда щалъи букIун рокъов туснахъ гьавун вукIун вугила, гьедин вугев чиясул рагIабазда божанила диван, адвокатазул далилазухъ берго реххичIилан.\nШишов Филип:«Садридиновас жиндирго нухмалъиялда цеве живго лъикIаб рахъалъ вихьизавизелъун ва жиндица хIалтIи гьабулеб бугин абизе, лъикIал хIасилал рихьизаризелъун жиндирго лъале-хъвалев узбекистаналдаса ШагIбановасда абун буго автозаправкаялда тIадекIанцIи гьабизе чагIи ралагьейилан ва гьеб кинабго такъсир хIадурейлиан.\nШагIбановас цере-цереги туснахалда вукIарав кIиго гIурусавгун рекъон гьеб тадекIанцIи хIадурун буго. Ахиралда, рукIаралъур гьелги тун живгоги тIурун вуго. Садридиновас гьел чагIи ккун руго, гьедин жинцаго ургъараб такъсир жинцагоги рагьун цIар щвезе къваригIун букIун буго гьесие.\nГьеб кинабго тIатун хадуб гьабун буго гьесда тIад такъсиргьабиялъул ишги. Гьедин гурони жиндир хIалтIи гьабун бажаруларев чиясда божана диван. Гьес ХIажисултановал Валиевасда ратIа-рахъизе лъараблъиялъе нугIлъи гьабизеги жиндирго лъадул вацги, гьеб автозаправкаялде тIадекIанцIи гьабиялъул ишалда гъорлъ вукIарав чиги рачун рукIинги чIезабуна нижеца диваналда.\nГьелъулги хIасилго ккечIо. Гьелда тIадеги гьеб такъсир гьабураб заманалда Садрудинги Бадрудинги цояв Дагъистаналда цойгидав Долгопрудный шагьаралда рукIана жидерго хъизан-лъималгун, гьеб такъсир ккараб бакIалда аскIоргицин рукIинчIо гьел.\nГьел кир рукIаралали бихьизабулеб буго гьезул телефоназги, биллингги гьабун гьелъ чIезабун буго кир гьел унголъун рукIаралали, гьелъие нуг1лъи гьабулев микьгониги чиги вуго. Гьеб кинабго гьадингояб хабарлъун рикIкIана диванчияс, гьезул алибиги гIинтIамичIого тана».\nКкун лъагIел сверун хадуб ичI-ичI соналъ туснахъ гьаруна диваналъ вацал ХIажисултановал. Гьезда хурхун диваналъ хIукму къанунги инсанасул ихтияралги хвезарун къотIанилан бицана адвокат МухIамадшамиль ШагIбановас.\nМухIамадшамиль ШагIбанов:«Кинабго цIех-рехалъул хIасил гьабураб диваналъул данделъиялда диванчияс лъазабун буго хIукму 24 июлалъул радал 10ялда къотIизе бугилан. Киналго рикьа-риххун рахъун, вацалги туснахъалдего тIадруссун рачун ун хадуб диванчиясда ракIалде щун буго цIех-рех лъугIизегIан гьел туснахъ гьари 23 июлалъул къаси 12 ялда лъугIулеб букIин.\nГьелдаса хадуб диванчияс ХIажисултановал туснахъалдаса диваналде рачун щвезарулел рукIарал чаг1азде ахIун буго гьаб сагIат жиндихъе гьелги рачун рачIайин нужилан. Гьеб жо ккола къанун хвезаби, Россиялъул конституция тIадетун тей.\nДиванчияс малъараб гьабун, рачун рачIун руго гьел вацал цIидахъан диваналде. Сардилъ цоялде бащадаб хIалтIараб мехалда я прокурор, я адвокатал цохIонигиялги гьечIого хIукму къотIун буго гьезие.\nАхиралда велъахъилаго гьеб хIукму хъвараб кIиго тIамачги кьун буго гьел кIиязухъего майила нужее гьаб жиндир рахъалдасан сайгъат бугила, туснахъалъул ичIго сониланги абун буго гьес».\nАдвокатаз гьеб хIукмуялда тIасан гIарз хъван буго. Россиялъул тIадегIанаб диваналъ гьебги нахъе бахъейила гьеб ишалъулги цIидасан цIех-рех гьабейилан лъазабун буго.\nАмма гьелда рази гьечIо прокуратура, гьез ХIажисултановазе битIараб тамихI гьабулеб бугила, гьеб хисизабугейилан гIарз хъван буго диваналде. Гьелъул халгьаби тIобитIизе ккола 16 марталда.